text:
!!!बुद्धक प्रतिमा बनल गवाह “साहित्यिक चौपाड़ि”क तेसर बैसारक!!!
– पंकज चौधरी, पटना
काल्हि (रवि दिन, तिथि ११-१०-२०१५) पटना टीशनसं सटल बुद्धा स्मृति पार्कमे “साहित्यिक चौपाड़ि”क तेसर बैसार सफलतापूर्वक संपन्न भेल (विदित हो कि ई बैसार अगस्त २०१५ सं मासे-मास कएल जा रहल अछि). पछिला दुनु बैसार जतय गांधीजीक प्रतिमा लग कएल गेल छल ओतहि एहि बेरक बैसारक प्रत्यक्ष गवाह भगवान बुद्ध बनलनि.
बाल मुकुंद पाठक, गुन्जनश्री आ नवलश्री “पंकज”क नियमित उपस्थिति जतय बैसारक नियमितता प्रति हुनका लोकनिक प्रतिबद्धता देखाबैछ ओतहि कथाकार श्री अशोक झा आ श्री श्याम दरिहरे सन स्थापित साहित्यकारक उपस्थिति साहित्य प्रति हुनका लोकनिक निष्ठा आ समर्पणक परिचायक अछि. रघुनाथ मुखिया आ नीतेश मिश्राक उपस्थिति बहुत सुखद रहल. एतबहि नहि दिल्लीसं कोनो व्यक्तिगत काजे पटना आयल संजय झा सेहो एहि बैसारमे उपस्थित भ’ साहित्य प्रति अपन प्रेम देखौलनि.
बैसारक आरम्भ नवलश्री “पंकज” अपन गजलसं केलनि. तदुपरांत गुन्जनश्री अपन किछु टटका कहमुकरी सुनौलनि जे सभके प्रभावित केलक. हुनका बाद रघुनाथ मुखिया अपन कविता “मसोमात गाम”क पाठ कएलनि जाहिपर कथाकार अशोक आ श्याम दरिहरे जीक विश्लेषण बैसारक उद्देश्यकें आर बेसी सार्थक आ रुचिगर बना देलक. एकरा बाद बाल मुकुंद पाठक अपन एकटा टटका ल.प्रे.क. सुनौलनि. कथा अन्तर्जातीय प्रेममे ओझरायल एकटा पंडितक कथा-व्यथाक संग-संग धर्मस्थल सभपर बढ़ैत रासलीलापर बिम्बित छल.
आब पार छल श्याम दरिहरे जीक. मिथिलामे अविकसित युवा प्रेम संस्कृति आ प्रेम संबोधन लेल उपयुक्त शब्द सभक कमी चर्चाक विषय छल. प्रसंगवश श्री दरिहरे द्वारा सुनाओल गेल हुनक कथा “प्रेमक रेखागणित” बेस रुचिगर लागल. प्रेम आ गणित कोनो नव विषय नहि मुदा हुनक एहि कथामे प्रेम आ गणितक जे केमिस्ट्री बनल अछि से खूब रुचल. केंद्र, परिधि, त्रिज्या आ व्याससं कएल गेल प्रेमक विन्यास आ जोड़-घटावक प्रेमीकरण अद्भुत लागल.
तदुपरांत कथाकार श्री अशोक झा अपन एकटा पुरान कथा “लाथ” सुनौलनि. प्रौढ़ मनमे उमकैत युवावस्थाक ललककें बेहतरीन ढंगसं चित्रित “लाथ” काल्हुक अमावसक पूर्व संध्याकें सेहो पूनमक रातिमे बदलि गेल. कथा कहबाक हुनक शैली श्रोताकें आरम्भसं-अंत धरि कथा आ कथाकारसं बन्हने रहल. कम शब्द आ बहुत रास गप्प हुनक कथाक विशेषता अछि. पार्कमे भ्रमणक उद्देश्यसं आयल किछु बटोही सेहो किछु छन ठमकि दुनू कथाक आनंद लेलनि.
बैसारक समापन “sappymart”क चर्चाक संग भेल. Sappymart पर पोथीक उपलब्धता मादे बहुत रास गपशप भेल. सभकियो sappymartक सराहना केलनि आ अपन-अपन शुभकामना सेहो प्रेषित केलनि.
बुद्धा स्मृति पार्कक शांत आ सौम्य वातावरणमे चौपाड़िक तेसर बैसार खूब रमनगर आ सकारात्मक रहल आ छोड़ि गेल अपना पाछा – एकटा सन्देश ओहि युवा वर्ग लेल जे पहुँचमे (विशेषक क’ पटनामे) रहितो एहन साहित्यिक गतिविधि सभमे सहभागितासं बचैत छथि आ दोसर सन्देश ओहि स्थापित साहित्यकार सभ लेल जे अपने त’ स्थापित छथि मुदा नवतुरियाकें बाट देखेबासं पअथ करैत छथि. कारण चाहे जे हो – मुदा एहि उदासीनताक परिणाम यएह जे नव आ स्थापित दुनु वर्गक साहित्यकार आत्मविश्लेषणसं वंचित रहि जेताह. समुचित मार्गदर्शनक अभावमे नवतुरिया त’ पथभ्रमित हेबे करताह संगहि स्थापित साहित्यकार सभ सेहो नवतुरिया सभसँ संवादरहित भ’ बदलैत परिवेश आ संस्कृतिकें मिजाजसं अनवगत रहि जेताह. व्यक्तिगत वा स्थापत्य आधारित एहि परोक्ष युद्धमे जीत चाहे जिनकर होन्हि हारि त’ मात्र मैथिलीएक हएत.


c: text/html

text:
श्यामसुन्दर शशि, जनकपुरधाम। मई ७, २०१५. मैथिली जिन्दाबाद!
मिथिला क्षेत्रक पौराणिक संपन्न कला मध्य एक सर्वाधिक लोकप्रिय मिथिला चित्रकलाक दिनानुदिन माँग बढैत जा रहल अछि। एहि कलाक सेवा मे रहनिहार लेल रोजी-रोटी कमेबाक सेहो एकटा सर्वसुलभ साधन बनैत अछि। एहि तरहें मिथिला चित्रकलाप्रति बढैत आकर्षणकेँ देखि गैर सरकारी संगठन ‘आफ्न्त नेपाल’ द्वारा जनकपुर मे १५ दिवसीय प्रशिक्षण कार्यक्रमक आयोजन कएल गेल छल। घरेलू आ कामकाजी महिला केँ स्वरोजगारमूलक शीप सिखेबाक पुण्य उद्देश्य सँ आफन्त नेपाल एहि प्रशिक्षण शिविर केँ संचालन करबाक जानकारी भेटल अछि। आई बृहस्तपति दिन एहि प्रशिक्षण शिविर केर समापन भेल अछि। एहि मे दर्जनो महिलाकेँ प्रशिक्षित कैल गेल। एहि कार्यक्रमक संयोजन आफ्न्त नेपालक कार्यक्रम संयोजक जयप्रकाश मण्डल द्वारा कैल गेल। जनकपुर समाजक बुद्धिजीवी लोकनि एकर भरपूर सराहना करैत कहला जे मिथिलाक महिला लेल विश्व भरिक बाजार मे अपन चित्रकला केँ पहुँचेबाक अवसर प्रदान करबाक कार्य केलक आफन्त नेपाल।
विदित हो जे जनकपुर मे मिथिला चित्रकला सँ घरेलू व्यवसायक सेहो विकास कैल जा चुकल अछि। एक सँ बढिकय एक प्रसिद्ध चित्रकर्मी एतय रहैत छथि, जिनकर चित्रकला ५-सितारा होटल सँ लैत अन्य वीआइपी भवन केर इन्टेरियर डिजाइन मे सेहो प्रयोग कैल जाइत अछि। तहिना साड़ी पर डिजाइनिंग, रुमाल, तकिया खोल, बेडशीट व छाता आदि मे सेहो मिथिला चित्रकलाक प्रयोग कैल जाइत अछि। ग्रिटींग कार्ड व पेन्टिंगक अनेको रूप मे व्यवसाय सँ एहि क्षेत्र मे काफी लोक रुचि लैत प्रशिक्षण ग्रहण करैत छथि। जनकपुर संपूर्ण नेपाल मे मिथिला चित्रकलाक हब रूप मे परिचित अछि।

robotstxt: allowed

filter: keep


text:
विमल जी मिश्र, नव दिल्ली। मई १०, २०१५. मैथिली जिन्दाबाद!!
मिथिला स्टुडेन्ट युनियन – दिल्ली तथा मैथिल लोक मंच – दिल्ली केर संयुक्त तत्त्वावधान मे राखल गेल शान्ति मार्च संग रैली-जुलूस सहित नाराबाजी करैत शहरी विकास मंत्री वेंकैया नायडुक निवास स्थान जाइत ज्ञापन पत्र देबाक पूर्व निर्धारित कार्यक्रम संपन्न भेल। एहि जुलूस मे नाराबाजी आ उग्रता सँ आशंकित सुरक्षाकर्मी पूलिस प्रशासन प्रदर्शनकारी सबकेँ गिरफ्तार करैत थाना मे लऽ गेल छल। संध्या ५ बजेक आसपास फेर सब केँ रिहा कय देल गेल। ‘हमहुँ खाय छी दाना-पानी, नै खाइ छी घास – दरभंगा, सहरसा आ पुर्णियां मे, हमरो चाही सिटी स्मार्ट’ नारा लगबैत प्रदर्शनकारी सब अपन माँग राखि रहल छलाह।
विदित अछि जे उत्तर-बिहार यानि मिथिलाक्षेत्र मे एकमात्र मुजफ्फरपुर केँ स्मार्ट सिटी बनेबाक घोषणा केन्द्र सरकार द्वारा कएलाक बाद कम सँ कम आरो तीन टा मुख्य शहर केँ एहि मे जोड़बाक माँग करैत मिथिला स्टुडेन्ट युनियन व मैथिल लोक मंच द्वारा आन्दोलन करबाक घोषणा कैल गेल छल। तदनुरूप आजुक प्रदर्शन केर आयोजन मे करीब ५० गोट सहभागीलोकनि विभिन्न जिलासँ भाग लेलनि। खबैड़ भेटल अछि जे पाँच-छ: गोट आन्दोलनकारी शहरी विकास मंत्री वेंकैया नायडुक निवास धरि पहुँचि अपन माँगपत्र सेहो सौंपलनि।


text:
कुशल नृत्य निर्देशक गोरनके निधन
पहुरा समाचारदाता
धनगढी, २३ असार । थारु समुदायसे प्रतिनिधित्व करटी स्थानीय तथा राष्ट्रियस्तरमे अपनहे कुशल रूपमे स्थापित करैना सफल हस्ती गोरन चौधरीके मृत्यू हुइल बा ।
उहाँ यिहे असार १९ गते शुकके रोज काठमाण्डौके चपली हाइट्मे मोटरसाइकल सवार उहाँ रातके डोजरमे टक्राके दुर्घटनामे परल रहिट । उपचारके क्रममे टिचिङ हस्पिटलमे मंगरके रोज उहाँक निधन हुइल राष्ट्रिय थारु कलाकार मञ्चके अध्यक्ष विनय बैद्य बटैलै ।
निर्देशक गोरन कला नृत्य विधामे उच्च योगदान पुगैटी नेपालके सास्कृतिक विकासमे अतुलनीय योगदान पुगैले रहिट । उहाँ सास्कृतिक क्षेत्रमे नक्षेत्र चम्किला तारा, नेपाल छमछमी आइडल १ के तारा, सयौं मेला महोत्सवमे सुन्दर नृत्य प्रस्तुतिसे मोहित बनैले रहिट ।
इतिहासमे पहिल चो प्रदेश न. ५ एक्सपोमे ३ सय जानेक सामुहिक सखिया नृत्यके कोरियोग्राफ करल, थारु, नेपाली, भोजपुरी लगायत टमान भाषा भाषीके गित तथा म्युजिक भिडियोमे अभिनय तथा कोरियोग्राफ फे करल राष्ट्रिय थारु कलाकार मञ्चके अध्यक्ष बैद्य बटैलै ।
कुशल नृत्य निर्देशक एवम सास्कृतिक सस्थानमे प्रशिक्षक हुके हजारौ विद्यार्थीनहे नृत्य विधामे प्रशिक्षित करल उहाँ सदाके लाग संसार छोरल मञ्चके अध्यक्ष बैद्य बटैलै ।


text:
सामूहिकता के लाभ
मानव सभ्यताक विकास मे सामूहिकता पर कियो लेखकक लेखनी द्वारा लाभ के चर्चा करब आजुक आवश्यकता किन्नहु नहि, तथापि समाज मे सब तरहक लोक होइछ आ बेर-बेर के चर्चा सँ कतेको लोकक हनुमानशक्ति (जे सुसुप्तावस्था मे रहैछ) जागि सकैत अछि।
सन्दर्भ लेब ‘दहेज मुक्त मिथिला’ केर। एकर परिकल्पना जहिया आरम्भ भेलैक त बात एतबे छलैक जे मिथिला सँ ई कुप्रथा दूर हेबाक चाही। बड नीक। दूर त हेबाक चाही… लेकिन कोना? बड बहस भेलैक। बहसक मात्रा देखबैक त केहनो स्वस्थ लोक बताह भऽ जायत से गारन्टी छैक। औ जी! बहस सँ बाट त भेटत, प्रकाश त भेटत, धरि समाधान (मंजिल) प्राप्ति लेल डटिकय आगू बढय पड़त। एहि साहित्यक संग ‘दहेज मुक्त मिथिला’ कार्यरूप मे बढाओल गेल।
याद राखू – ५ टा ‘क’ – १. क – कार्यक्रम, २. कार्यकर्ता, ३. केन्द्र, ४. कोष आ ५. क्रियान्वयन। सक्षम आ योग्य गुरुजन लोकनिक शिक्षा सँ प्राप्त ई सूत्र ‘५ क’ केर आधार पर मिथिला सँ दहेज कुप्रथा केँ अन्त करबाक एकटा विषय प्रवेश पबैत अछि, काज शुरू होइत अछि आ आइ लगभग १० वर्षक यात्रा पूरा करैत आब ११म वर्ष मे प्रवेश पबैत अछि। एहि ५-क केर सन्दर्भ मे हमरा लोकनि दहेज मुक्त मिथिला नामक कार्यक्रम लेल कार्यकर्ता (सदस्य) बनिकय ‘फेसबुक समूह, व्हाट्सअप समूह, ठाउं-ठाउं मे कार्यसमिति (यूनिट), आदि’ केर केन्द्र मे निजी समय-सोच-संसाधन रूपी कोष प्रदान करैत यथासंभव दहेज मुक्त विवाह केँ बढावा दैत ‘क्रियान्वयन’ धरिक यात्रा कय रहल छी। क्रियान्वयनक कय टा रूप छैक – मांगरूपी दहेजक विरूद्ध संकल्प लेल प्रेरणा दय सँ दहेज मुक्त लोक-समाजक निर्माणार्थ समूह-निर्माण आ फेर सामूहिक रूप सँ कोनो योजना केँ सफलतापूर्वक निष्पादन।
आब आउ सामान्य विषय-सन्दर्भ मे
अपना सब जाहि मिथिला सभ्यता के छी एकर अपन अनुपम जीवनशैली छैक जे विरले आर कोनो समाज मे भेटत। अहाँ सभक अपन पाण्डित्य परम्परा (कर्मकाण्ड, पंचांग, पद्धति, रीति, रिबाज, आदि) अछि। सब सँ पहिने अहाँ सभक बास स्थलक विशेषता पर नजरि दियौक – तीरभुक्ति; अर्थात् कोनो जलस्रोतक तीर (किनार) पर बास लेनाय, ओतहि भोग आ मुक्ति धरिक जीवन जीनाय। ई थिक अहाँक सब सँ पैघ विशेषता। एहि मे सामूहिकताक बड पैघ योगदान रहल अछि। बिना समूह निर्माण अहाँ सब कदापि कतहु बसबाक भूल कहियो नहि कयलहुँ। आर हँ, राजा साहेब अहाँक बास-स्थल निर्धारित नहि कयलनि, राजा साहेब सँ भले अहाँ जमीन पारितोषिक रूप मे, दान-दक्षिणा मे, देय मूल्य भुगतान कय केँ अथवा कतेको तरहक संघर्षे कय केँ – तेना प्राप्त कयलहुँ, लेकिन पोखरि खुनेनाय या इनार खुनेनाय आ तखन डीह केर पूजा करैत माटिक पिन्ड रूप (निराकार-निर्गुण शक्ति) परमेश्वर (कुलदेवी-कुलदेवता) केँ सम्मानपूर्वक स्थान दैत निज मानव बासस्थलक व्यवस्थापन कयलहुँ। आर एहि सब लेल कथमपि असगर नहि, किंवा कोनो खास वा विशिष्ट जाति मात्र नहि, बल्कि सर्वजातीय समाज जाहि मे मजदूर सँ पण्डित धरिक सब श्रमजीवीक सहयोग रहल, एना अहाँक जीवन-परम्परा रहल अछि। सब कियो मिलिजुलि कय जीवन संचालन करबाक शैली विकसित कएने छी। कहल जाइछ जे वेद मे वर्णित जीवनशैली अछि हम मिथिलावासीक।
एकटा आरो खासियत देखू – पोखरिक महार पर बासस्थल भेल, पोसा माल-जाल आ कृषि व्यवसायक वास्ते उपयुक्त खरिहान आ दलान भेल, कृषि कार्य लेल खेतीपातीक ‘बाध, चौरी, चर, चाँचर, आदि’ भेल; आर पर्यावरण-प्रकृति संग जीवन संचालनक सर्वथा उच्च प्रेरणास्पद ‘कलम-गाछी’ यानि बिना वन-जंगल के जीवन मे मंगल नहि भऽ सकैत अछि ताहि सनातन जीवन पद्धति केँ हम सब कतेक गहिराई सँ जीबि रहल छी तेकर रूप-स्वरूप पर गौर करू। ई सारा काज कथमपि ‘एकल ईकाई’ सँ नहि, समाज निर्माण लेल आवश्यक समस्त जाति-समुदाय केर संग भेल अछि। ओहेन लोकक मुंह पर जबरदस्त चटकन थिक ई सुप्रीम व्यवस्थापन जे यदाकदा निज हित लेल मिथिला केँ ‘एकल जातीय पहिचान’ केर संज्ञा दैत सामाजिक विखंडन करैत अछि। हम खुल्ला चुनौती दैत छियैक कोनो शोधार्थी वा विमर्शी केँ जे कतहु (मिथिला सभ्यताक अनुगामी कोनो स्थान) हमरा ई देखाबय जे एकल जाति-समुदाय द्वारा जीवन-पद्धति विकसित भेल अछि वा संचालित अछि, अथवा भविष्यहु मे एना कदापि कहियो सम्भव भऽ सकैत अछि।
मिथिलाक स्थापना मथला सँ भेल अछि। मथबाक बात क्षीरसागर सँ सेहो सम्बद्ध विषय थिक। जहिना सागर मंथन सँ विष, अमृत, रत्न, औषधि, आदि समस्त जीवनाधार वस्तुक प्राप्ति कहल गेल अछि, ठीक तहिना हम मिथिलावासीक सम्पूर्ण जीवन पद्धति मे मंथन आ निष्कर्ष प्राप्तिक अद्भुत संगम देखल जाइछ। लेकिन आइ वैह विखंडनकारी तत्त्व हमरा सब पर हावी अछि। एहि विन्दु पर मंथन करबाक फुर्सतक अभाव देखि रहल छी। हँसी-खुशी गुलामी स्वीकार करबाक परिस्थिति देखि हम क्षुब्ध भेल छी। सामूहिकताक सार्थक शक्ति जेँ क्षीण कय सब कियो अपनहि जातीय फुचफुच्ची मे फूच्च भेल फूच्चड़-भूच्चड़ बनि गेल छी तेँ ई बदहाल अवस्था अछि। जनक – नव बातक सृजन त दूर, हमरा लोकनि विदेशिया नाच केर बदतर ढंग सँ शिकार बनि गेल छी। लगभग १००-१५० वर्ष पूर्वहि सँ ‘विदेशिया नाच’ केर इवोल्यूशन मिथिला मे प्रवेश कयलक आ अपन विदापत नाच, लोरिकायन, सलहेश गान, दीना-भदरीक बहादुरीक कथा-गाथा, अल्हा-रुदल व अन्य वीररस सँ भरपूर निजता केर परित्याग करैत आब त पूर्णरूप मे फूहड़ डीजे आ डिस्को मे अपन माइयो-बहिन केँ नचा रहल छी। लानत अछि एहि विकृत अपसंस्कृति ऊपर! जे कियो निज मौलिकता छोड़ि बाहरी नशा मे डूबल ओकर तीन पीढी, तीन लोक आ प्रकृतिक तीनू मूल आधार पर्यन्त विकृत होयत, से हम सब नीक सँ मन्थन करी। जय मैथिल!
हरिः हरः!!


text:
जितेन्द्र ठाकुर, सप्तरी (भारदह)। जुन १२, २०१५. मैथिली जिन्दाबाद!
विराटनगर मे विकास तिवारी केर नेतृत्व वला राजनीतिक दल नेपाल सद्भावना पार्टी ( गजेन्द्रवादी) संघीय स्वरुप बिना जारी भेल संविधान केँ जरेबाक चेतावनी देलनि अछि। बितलहबा जेठ २५ गते, मध्यरातिमे चारि दल बीच भेल आठ प्रदेश सहितकेर संविधान जारी करबाक सहमति भेलाक साथे तिवारी ओकरा जरेबाक चेतावनी देलनि। पार्टीक अध्यक्ष विकास तिवारी एक प्रेस विज्ञप्ति जारी करैत संविधान निर्माणक मूल सवाल रहल राज्य पुर्नसंरचना केँ मुख्य पक्ष संघीय स्वरूप निर्धारण केने बिना संविधान जारी कैल जेबाक विरोध केलनि। ओ कहला — ‘संविधान सभा सँ संघीय प्रदेशक नाम तथा सीमा निर्धारण बिना जारी भेल संविधान जरायब आर ओही दिन अखण्ड मधेश सहितक दोसर संविधानक घोषणा करब।’
चारि शीर्ष दल केर सत्ता साझेदार नेपाली काँग्रेस, नेकपा(एमाले) आर प्रमुख प्रतिपक्ष मे रहल एनेकपा (माओवादी) तथा फोरम लोकतान्त्रिक बीच संघीय स्वरूपकेँ निर्धारण बिना केने आठ प्रदेश सहितक संघीय संविधान जारी करबाक सैद्धान्तिक सहमति भेल छल। नेपाल सद्भावना पार्टी (गजेन्द्रवादी) केर अध्यक्ष तिवारी द्वारा जारी कैल गेल विज्ञप्ति मे कहल गेल अछि — ‘सहमति प्रति गम्भीर ध्यानाकर्षण भेल, हम सब स्वीकार नहि करब। जारी भेलाक संगे एकरा जरायब।’
देशक वर्तमान राजनीतिक विकासक्रम केर आधारशीला जनआन्दोलन आर मधेश आन्दोलन थीक से उल्लेख कैल विज्ञप्ति मे जनआन्दोलन तथा मधेश आन्दोलनक प्रमुख जनादेश अनुरुप लोकतान्त्रिक मोल आ मान्यता सहितक अखण्ड मधेश सहित संघीय संविधान बिनाक संविधान मुलुककेँ राजनीतिक गतिरोध आरो बेसी गहिंर बनायत सेहो उल्लेख कैल गेल छैक। लोकतान्त्रिक मान्यता अनुरुप जनसंख्यात्मक प्रतिनिधित्वक सिद्धान्त बिपरीत प्रतिनिधि सभा आ राष्ट्रिय सभा मे होयवला प्रतिनिधित्वक सन्दर्भ मे भूगोलकेँ सेहो आधार बनाओल जाय तथा राष्ट्रीय सभाक प्रत्येक प्रदेश सँ समान प्रतिनिधित्व सुनिश्चित करबाक व्यवस्था होयत तँ मुलुक मे वर्षों सँ अधिकार प्राप्ति आर समान प्रतिनिधित्वक लेल भऽ रहल द्वन्द्वक उचित आ दीर्घकालीन व्यवस्थापन होयबाक बात अध्यक्ष तिवारी बतौलनि। चारि दल बीच भेक सम्झौताक आधार मे निर्माण होमयवला संविधान द्वन्द्व आरो बढायत आ मुलुक गृह युद्ध मे फँसि जायत। समय मे सचेत होयबाक सब पक्ष सँ आग्र करैत तिवारी अपन भावना साझा केलनि। ओ चारि दल बीच भेल सहमति संघीयताविरोधी, मधेशविरोधी हेबाक आरोप लगबैत एकरा अलोकतान्त्रिक सम्झौताक संज्ञा सेहो देलनि। एहि आधार मे बनल संविधान केँ मधेश अमान्य करत बतौलनि। ओ कहलनि जे वर्तमान संकटक घड़ी मे सम्पूर्ण मधेश केन्द्रित राजनीतिकदल आर सम्पूर्ण मधेशी जनता केँ एकजुट भऽ कय संविधान मे अखण्ड मधेश सहितक संविधान उल्लेख करेबाक निर्णायक संघर्ष लेल तैयार होवय पड़त, जाहि लेल ओ सबसँ आग्रह सेहो केलनि।


text:
नवका- पुरनका लेख सर्च करु...
व्यापार मेला मे मधुबनी पेंटिंग
दिल्ली के प्रगति मैदान मे चलय वाला अंतर्राष्ट्रीय व्यापार मेला मे मधुबनी पेंटिंग के झलक सेहो देखय लेल मिलि रहल अछि. ओना त मधुबनी पेंटिंग्स हर बेर देखय लेल मिलि जाइत अछि. मुदा एहि बेर खास बात ई छल जे बिहार पवेलियन मे जे मधुबनी पेंटिंग्स के प्रदर्शनी लगाएल गेल अछि ओकरा हाई स्कूल के लड़की सभ बनएले छथिन्ह. एहि पेंटिंग के बिकला से जे पाई मिलत ओहि मे से लड़की सभ के हिस्सा सेहो देल जाएत. ई पेंटिंग्स सभ के ज्ञानज्योति योजना मे शामिल लड़की सभ बनएलखिन्ह अ. नेपाल सं सटल 6 टा जिला मे ज्ञानज्योति योजना चलाएल जा रहल अछि. एहि योजना मे क्लास 6 से 8 तक के लड़की के हस्तशिल्प के प्रशिक्षण देल जा रहल अछि. एहि योजना के बिहार सरकार एनजीओ के माध्यम सं चला रहल अछि.
सदस्यता लें टिप्पणियाँ भेजें (Atom)


text:
नालंदा, मिथिला मिरर: राष्ट्रपति प्रणब मुखर्जी नालंदा विश्व विद्यालय के पहिल दीक्षांत समारोह मे टॉपर छात्र के गोल्ड मेडल आ डिग्री प्रदान केलनि। लगभग डेढ़ घंटा धरि चलल अहि दीक्षांत कार्यक्रम मे राष्ट्रपति 2 टा छात्र के गोल्ड मैडल देलनि जहाँ कि सत्रक सब छात्र-छात्रा के डिग्री प्रदान केलनि।
अहि अवसर पर आयोजित कार्यक्रम के संबोधित करैत राष्ट्रपति कहलनि जे, नालंदा विश्व विद्यालय के गौरवशाली इतिहास रहल अछि। जकरा हम आय फेर सं पाबि लेलहुँ। अहि अवसर पर मौजूद बिहारक मुख्यमंत्री नीतीश कुमार कहलनि जे, हमर इच्छा अछि जे विश्वविद्यालय केंद्र आ राज्य सरकार पर आश्रित हेबाक बदले स्वं अपना बल पर एकटा मिसाल पेश करय।


text:
बामा हाथक ई स्पिनर ऑस्ट्रेलिया केर खिलाफ खिताबी मुकाबला मे 32 रन दैत दू विकेट लेलक। ऐहिक संगे अनुकूल राय 14 विकेटक संग सभसँ बेसी विकेट लेबै बला मे संयुक्त रूप सँ टॉप पर छथि। हुनकर एहि सफलता सँ हुनकर परिवार मे जश्न केर माहौल अछि। अनुकूल केँ बड़का भाई कहलनि कि अनुकूलक एहि सफलता सँ समस्तीपुर आओर मिथिलांचल समेत पूरा देश हुनका पर गर्व महसुस क' रहल अछि।
अपने क'बता दी कि अनुकूल राय टूर्नामेंट मे खेलल गेल छह मैच मे 127 रन द' कुल 14 विकेट लेलनि। हुनकर सभ ओवर सेहो बहुत किफायती रहल। ओ टूर्नामेंट मे 3.84 की इकोनॉमी रेट सँ 33 ओवर फेकला। अनुकूल केँ बदौलत भारतीय अंडर-19 क्रिकेट टीम आईसीसी वर्ल्ड कप अप्पन नाम क' लेना अछि। फाइनल मे टीम इंडिया ऑस्ट्रेलिया केँ 8 विकेट सँ शिकस्त देलक।


text:
मुंबई। 01 नवम्बर। [जितमोहन झा (जितू)] कखनो काल एहेन होयत अछि कि जे वाट्सएप मैसेज हमसभ किनको नहि भेजा चाहैत छी, ओ गलती सँ अपने आप चैल जायत अछि। आब एहि स्थिति म' चिंता करबाक कोनो दरकार नहि अछि। बहुत नमहर इंतजार के बाद वाट्सएप द्वारा ‘रिकॉल वा रिवोक मैसेज’ फीचर क' लांच क' देल गेल अछि। यदि किनको लग गलती सँ अपनेक मैसेज चैलियो गेल तँ अपने ओहिके तुरंत मेटा सकैत छी। मतलब ई जे सेंड मैसेज क' अनसेंड कायल जे सकैत अछि। ई नया फीचर एंड्रॉयड, आइओएस व विंडोज फोन के सभ यूजर्स क' उपलब्ध होयत।
वाट्सएप केर संबंध म' जानकारी देबै बला ट्विटर हैंडल ‘वाबेटाइंफो’ केर मुताविक दुनिया भरी म' एखन एहि फीचर क' अस्थिर - अस्थिर आनल जे रहल अछि। चूंकि वाट्सएप यूजर्स केर संख्या करोड़ो म' अछि, एहिलेल नवा फीचर क' हर देश धरी पहुँचेबा म' किछु समय लागत। ऐहिक ख़ास बात ई होयत कि यूजर ओहि चैट के संदेश क' वापस ल' सकत जाहिमे दुनू दिस अपेडेटेड वर्जन केर इस्तेमाल कायल जे रहल होय। मतलब ई तखने काज करत जखन भेजै बला आओर पाबै बला दुनू गोटा रिकॉल फीचर क' प्रभावी क' चुकल हेथिन। एहि सँ नहि सिर्फ टेक्स्ट बल्कि वीडियो, फोटो व वॉयस मैसेज सेहो मेटाओल जे सकत। संदेश मेटते ‘मैसेज डिलिटेड’ लिखल देखार द' देत। ई सभ संदेश भेजलाक सात मिनट के भीतर कायल जे सकत। एहि समय सीमा के बाद संदेश रिकॉल या डिलीट नहि कायल जे सकत।


text:
नवका- पुरनका लेख सर्च करु...
नीतीश जीक ब्लॉग हिट...
बिहार के मुख्यमंत्री नीतीश कुमार जीक ब्लॉग हिट भs गेल अछि. हुनकर ब्लॉग के बड़ हिट मिलि रहल छनि. सिर्फ एक दिन मे हुनकर पहिल पोस्ट पर करीब साढ़े तीन सय कमेंट मिललन्हि. अहां कहि सकय छी जे नेट के दुनिया मे नीतीश जी छाएल जा रहल छथिन्ह. नीतीश जी अपन ब्लॉग nitish speaks पर 19 अप्रैल के पहिल पोस्ट मुख्यमंत्री बालिका साइकिल योजना के नाम सं लिखलखिन्ह. हुनकर एहि पोस्ट पर आम लोकक जमि कs कमेंट मिलि रहल छनि. अपन कमेंट मे लोक हुनकर काम-काज के तारीफ तं कए रहल छथिन्ह...कई तरहक सवाल सेहो पूछि रहल छथिन्ह.
एक तरहे कहल जा सकय अ कि नीतीश जीक लोक सं संवाद करय के ई पहल कामयाब भs रहल छनि. एहि मंच के माध्यम सं ओ अपन काम-काज...राज्यक विकास के बात तं लोक तक पहुंचएबे करताह... लोकक परेशानी सं अवगत सेहो होताह. लोक सभ के सेहो एकर फायदा उठएबाक चाही. सीधा मुख्यमंत्री सं संवाद के मौका मिलि रहल छनि हुनका. आओर आबय वाला चुनाव के देखैत लोक के तं अपन परेशानी... समस्या...पिछड़ापन के खुलि कS मुख्यमंत्री के सामने रखबाक चाही. किएक तं ओकर हल होए के अखन किछ बेसिए उम्मीद अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text: मुजफ्फरपुर। मुख्यमंत्री नीतीश कुमार कहला जे जैविक खेती स राज्य मे कृषि क्रांति आउत। एकरा ध्यान मे राखिकए कृषि रोडमैप बनाउल गेल अछि, जाहि पर तेजी स काज चलि रहल अछि। किसान कए जैविक खेती मे हर तरह स सहयोग क भरोस दैत ओ कहला जे प्रदेश मे साढ़े चारि लाख ट्यूबवेल लगाउल जा रहल अछि। ओ कृषि आ ओहि पर आधारित उत्पाद क निर्माण पर जोर दैत कहला जे हर हिन्दुस्तानी क थारी मे कम स कम एकटा बिहारी व्यंजन हेबाक हुनकर लक्ष्य अछि। अनुसंधान मे तेजी अनबा लेल राज्य मे एकटा आओर कृषि विश्वविद्यालय क प्रस्ताव विधानसभा मे आनल जा रहल अछि। मुख्यमंत्री मनिकपुर उच्च विद्यालय क प्रागंण मे आयोजित जैविक खाद प्रोत्साहन कार्यक्रम क उद्घाटन क उपरांत बाजि रहल छलाह। एहि स पहिने ओ सरैया क आनंदपुर निवासी राजकुमारी देवी उर्फ किसान चाची क घर जाकए घरेलू उत्पाद आ जैविक खेती क अवलोकन केलथि। कार्यक्रम मे डॉ आरबी सिंह आ आरके सोहाने द्वारा जैविक खेती पर लिखल पुस्तक क विमोचन सेहो कैल गेल। एहि मौका पर मुख्यमंत्री नौबतपुर पटना निवासी सियामुनी देवी कए चेक, मुंगेर निवासी सुभाष यादव कए पोर्टेबुल कम्पोस्ट कीट, मुजफ्फरपुर क कांटी निवासी गिरिधर पाण्डेय आ शचीन्द्र प्रसाद सहित अन्य कए जैविक उत्पादन कीट दकए सम्मानित केलथि।


text:
मुजफ्फरपुर। शहर क बीचोबीच स्थित ऐतिहासिक साहू पोखर कए पर्यटन स्थल क रूप में विकसित करबाक योजना जमीन पर उतारल जा रहल अछि। सब योजनाबद्ध तरीका स भेल त साल क अंत तक इ पोखरि आ मंदिर नव रूप मे लोकक सामने आबि जाएत। दिसंबर तक चांदनी राति मे फव्वारा क बीच मोटर बोटिंग क मजा लेबा लेल लोक कए तैयार भ जेबाक चाही।
पोखर क निरीक्षण करबा लेल आयल बिहार राज्य धार्मिक न्यास परिषद क अध्यक्ष आचार्य किशोर कुणाल कहला जे पोखरि क नीक स सफाई करा कए एहि मे साफ आ स्वच्छ पाइन भरल जेबाक अछि। एहि मे मोटर बोटिंग क संग-संग खूबसूरत फव्वारा क व्यवस्था सेहो रहत। पोखरि क चारू दिस बनल क्यारी मे रंग-बिरंगक फूल आ सजावटी पौध लगाउल जा रहल अछि। पोखरि क उत्तर-पूर्वी कोन पर सूर्य मंदिर बनाउल जाएत। संगहि उत्तरी छोर पर एकटा मार्केट बनाउल जाएत, जाहि मे बीसटा दुकान होएत। महावीर मंदिर न्यास समिति, पटना द्वारा एकर जीर्णोद्धार कराउल जा रहल अछि। जीर्णोद्धार क प्रथम चरण मे मंदिर क मरम्मत आ रंग-रोगन क काज शुरू भ चुकल अछि। द्वितीय चरण मे पोखरि क सफाई हेबाक अछि। एहि वर्ष छठि तक एहि मे मोटर बोटें दौड़ए लागत। तीन माह तक लोग नि:शुल्क बोटिंग क मजा ल सकत ओकर बाद सशुल्क सुविधा भेटत।


text:
संकलन-संपादन सँ अतीत मंथन तकAuthor(s):
डा॰ शीतल कुमारीAbstract:
संस्मरण विधाक प्रादुर्भाव पाश्चात्य साहित्यक प्रभावे ँ हिन्दी, बंगलासँ होइत मैथिली साहित्यमे भेल। स्मरण शब्दक अर्थ भेल मोन पाड़ब ‘सँ’ उपसर्ग लगौने संस्मरणक अर्थ भऽ जाइछ नीक जकाँ मोन पाड़ब। संस्मरणक सम्बन्ध अतीतसँ अछि, यद्यपि संस्मरणक संसार विषयक दृष्टिएँ व्यापक नहि, तथापि संवेदनाक गाम्भीर्य आ आत्मीय स्पर्शक दृष्टिएँ उच्च भावक साहित्यिक विधा अछि। संस्मरण विधा परिमार्जित भऽ चारि भागमे बाँटि- आत्मकथा, जीवनी, यात्रा वर्णन, संस्मरण फराक-फराक श्रेणीमे परिवत्र्तनक संग विस्तार कऽ रहल अछि। संस्मरणक मैथिलीमे बड़ अभाव अछि तथापि किछु ने किछु बरोबरि लिखल जा रहल अछि। एहि क्षेत्रमे सर्वप्रथम छेदी झा अपन जेल जीवनक संस्मरण ‘जेल जीवन यात्रा’ नामसँ मिथिला मिहिरमे प्रकाशित करबैलनि। तकर बाद एहिमे सबसँ अधिक कार्य कैलनि ज्यो. बलदेव मिश्र जे महा.पं. बच्चा झा, म.म. जय देव मिश्र आदि प्रायः दुइ दर्जनसँ अधिक महान स्वर्गीय आत्माक संस्मरण लिखलनि जे प्रायः 1990 ई. केर पश्चात मिथिला मिहिरमे प्रकाशित भेल।Pages: 504-506 | Views: 716 | Downloads: 356Download Full Article: Click Here
How to cite this article:
डा॰ शीतल कुमारी. संकलन-संपादन सँ अतीत मंथन तक. Int J Adv Acad Stud 2020;2(3):504-506.


text:
राष्ट्रपति प्रतिभा पाटिल पुणे क समीप लोहगांव एयरबेस स लड़ाकू विमान सुखोई 30 एमकेआई मे उड़ान भरलथि। एहि क संग एहि विमान मे सवारी करै वाला विश्व में ओ पहिल महिला राष्ट्रपति बनि गेलथि। मालूम हुए जे हुनका स पहिने पूर्व राष्ट्रपति एपीजे अब्दुल कलाम सुखोई एमकेआई मे उड़ान भरि चुकल छथि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
अपने क' बता दी कि एखन मुख्यमंत्री नीतीश कुमार बिहार मे समीक्षा यात्रा पर छथि। मानल जे रहल अछि कि नेता विपक्ष तेजस्वी यादव 'न्याय यात्रा' केँ जरिए नीतीश कुमारक समीक्षा यात्रा केर जवाब देबाक तैयारी मे छथि। दरअसल, तेजस्वी यादव पहिनो नीतीश कुमारक समीक्षा यात्रा पर सवाल ठाढ़ क' चुकल छथि।
न्याय यात्रा केँ बारे मे तेजस्वी यादव कहलनि कि बीजेपी आओर जेडीयू केर गठबंधन सरकार बिहार मे विकासक खूब दावा केना अछि। 'डबल इंजन' के ई सरकार विकासक मोर्चे पर पूरा तरहे फेल अछि। एहि यात्राक जरिए हम नीतीश सरकार मे व्याप्त भ्रष्टाचार केँ सेहो पोल खोलब। संगहि अप्पन पिता केर खिलाफ भ' रहल अन्याय केँ हकीकत सेहो लोग सभक समक्ष राखब।


text:
शिवपूजनके सर्वोत्तम विधिक वर्णन
(अध्याय १३ – संक्षिप्त शिवपुराण – रुद्रसंहिता)
ब्रह्माजी कहैत छथि – आब हम पूजाके सर्वोत्तम विधि बता रहल छी, जे समस्त अभीष्ट तथा सुखकेर सुलभ कराबयवाला अछि। देवता एवं ऋषिगण! अहाँ सभ ध्यान दऽ के सुनू। उपासकके चाही कि ओ ब्राह्म मुहूर्तमें सुइत के उठय आ जगदम्बा पार्वती सहित भगवान् शिवके स्मरण करय तथा हाथ जोड़ि मस्तक झुकाके भक्तिपूर्वक हुनका सँ प्रार्थना करय – ‘देवेश्वर! उठू, उठू! हमर हृदय-मन्दिरमें शयन करनिहार देवता! उठू! उमाकान्त! उठू आ ब्रह्माण्डमें सभके मंगल करू। हम धर्मके जनैत छी, लेकिन हमर ओहिमें प्रवृत्ति नहि होइत अछि। हम अधर्मके जनैत छी, लेकिन हम ओकरा सऽ दूर नहि भऽ सकैत छी। महादेव! अहाँ हमर हृदयमें स्थित भऽ के हमरा जेना प्रेरणा दैत छी, वैह टा हम करैत छी।’ एहि तरहें भक्तिपूर्वक कहैत अपन गुरुदेवकेँ चरणपादुकाके स्मरण करैत गाम सऽ बाहर दक्षिण दिशामें मल-मूत्र त्याग करय लेल जाय। मल-त्याग कयलाके माइट आ जल सऽ धोइत शरीर शुद्ध कय के दुनू हाथ-पैर धो के दतमैन करी, सूर्योदय होयबा सँ पहिने पहिले दतमैन कय के मुँहके सोलह बेर जलके अञ्जलिसँ धोइ। देवतागण एवं ऋषिगण! षष्ठी, प्रतिपदा, अमावस्या आ नवमी तिथिकेँ आ रवि दिनकेँ शिवभक्तके यत्नपूर्वक दतमैन के त्यागि देबाक चाही। छूट्टी अनुसार नदी आदिमें वा घरहिमें नीकसँ स्नान करबाक चाही। मनुष्यके देश आ कालके विरुद्ध स्नान नहि करबाक चाही। रविवार, श्राद्ध, संक्रान्ति, ग्रहण, महादान, तीर्थ, उपवास-दिवस अथवा अशौच प्राप्त भेलापर लोक गरम जलसँ स्नान नहि करय। शिवभक्त मनुष्य तीर्थ आदिमें प्रवाहके सम्मुख भऽ के स्नान करय। जे नहाइके पहिले तेल लगाबय चाहय, ओकरा विहित आ निषिद्ध दिनके विचार कैये कऽ तैलाभ्यङ करबाक चाही। जे प्रतिदिन नियमपूर्वक तेल लगबैत हो, ओकरा लेल कोनो भी दिन तैलाभ्यङ करब दूषित नहि होइछ अर्थात् जे तेल इत्र आदि सँ वासित हो, तेकर लगायब कोनो दिन दूषित नहि होइछ। सैरसोके तेल ग्रहणके छोड़ि दोसर कोनो भी दिन दूषित नहि होइछ। एहि तरहें देश-कालके विचार कैये कऽ विधिपूर्वक स्नान करय। स्नानके समय अपन मुखके उत्तर अथवा पूर्वके तरफ रखबाक चाही।
उच्छिष्ट वस्त्रके उपयोग कखनहु नहि करय। शुद्ध वस्त्र सऽ इष्टदेवके स्मरणपूर्वक स्नान करय। जेहि वस्त्रके दोसर धारण केने हो अथवा जे दोसरके पहिरयके वस्तु हो वा जे स्वयं रात्रिकालमें धारण केने हो, वैह वस्त्र उच्छिष्ट कहैछ। एहिसँ तखनहि स्नान कैल जा सकैत अछि, जँ ओकरा धूवल गेल हो। स्नानके पश्चात् देवता, ऋषि तथा पितरके तृप्ति देबयवाला स्नानाङ्ग तर्पण करबाक चाही। ओकर बाद धुलल साफ वस्त्र पहिरय आ आचमन करय। द्विजोत्तमगण! तदनन्तर गोबर आदिसँ लीप-पोति स्वच्छ कैल गेल शुद्ध स्थान में जाय के ओतय सुन्दर आसनके व्यवस्था करय। ओ आसन विशुद्ध काठके बनल हो, पूरा पसरल व विचित्र हो। एहेन आसन सम्पूर्ण अभीष्ट तथा फलके प्रदायक होइछ। तेकर ऊपर बिछाबय लेल यथायोग्य मृगचर्म आदि ग्रहण करय। शुद्ध बुद्धिवाला पुरुष ताहि आसनपर बैसिकय भस्म सऽ त्रिपुण्ड्र लगाबय। त्रिपुण्ड्रसँ जप-तप तथा दान सफल होइत छैक। भस्मके अभावमें त्रिपुण्ड्रके साधन जल आदि कहल गेल अछि। एहि तरहें त्रिपुण्ड्र कयके मनुष्य रुद्राक्ष धारण करय आ अपन नित्यकर्मके सम्पादन कयके फेर शिवके आराधना करय। तत्पश्चात् तीन बेर मन्त्रोच्चारणपूर्वक आचमन करय। फेर ओतय शिवके पूजाके लेल अन्न आ जल लाबिके राखय। दोसर जे कोनो वस्तु आवश्यक हो, ओ यथाशक्ति जुटाकय अपन पास राखय। एहि प्रकार पूजनसामग्रीके संग्रहक करैत ओतय धैर्यपूर्वक स्थिर भाव सऽ बैसय। फेर जल, गन्ध आ अक्षत सऽ युक्त एक अर्घ्यपात्र लऽ के ओकरा दाहिना भागमें राखय। एहिसँ उपचारके सिद्धि होइछ। फेर गुरुके स्मरण कय के हुनकर आज्ञा लऽ के विधिवत् संकल्प करैत अपन कामना के अलग नहि राखैत पराभक्तिसँ सपरिवार शिवके पूजन करय। एक मुद्रा देखबैत सिन्दूर आदि उपचारद्वारा सिद्धि-बुद्धिसहित विघ्नहारी गणेशके पूजन करय। लक्ष आ लाभ सऽ युक्त गणेशजीके पूजन कयके हुनक नामके आदिमें प्रणव आ अन्तमें नमः जोड़िके नामके चतुर्थी विभक्तिके प्रयोग करैत नमस्कार करय – यथा ॐ गणपतये नमः अथवा ॐ लक्षलाभयुताय सिद्धिबुद्धिसहिताय गणपतये नमः। तदनन्तर हुनका सँ क्षमा-प्रार्थना करैत फेर भाइ कार्तिकेयसहित गणेशजीके पराभक्तिसँ पूजन करैत हुनका बेर-बेर नमस्कार करय। तत्पश्चात् सदिखन हुनक द्वारपर ठाड़्ह रहनिहार द्वारपाल महोदयके पूजन करैत सती-साध्वी गिरिराजनन्दिनी उमाके पूजा करय। चन्दन, कुङ्कुम तथा धूप, दीप आदि अनेक उपचार तथा नाना प्रकारके नैवेद्य सऽ शिवा के पूजन कयके नमस्कार करयके बाद साधक शिवजीके समीप जाय। यथासम्भव अपन घरमें माइट, सोना, चाँदी, धातु या अन्य पारा आदिके शिव-प्रतिमा बनाबय आ ताहिके नमस्कार करैत भक्तिपरायण भऽ हुनकर पूजा करय। हुनक पूजा भेलापर सभ देवतागण पूजित भऽ जाइत छथि।
माइटके शिवलिङ्ग बनाकय विधिपूर्वक हुनक स्थापना करय। अपन घरमें रहनिहार लोककेँ स्थापना-सम्बन्धी सभ नियमके सर्वथा पालन करबाक चाही। भूतशुद्धि एवं मातृकान्यास कयके प्राणप्रतिष्ठा करय। शिवालयमें दिक्पालके सेहो स्थापना कय के हुनकर पूजा करय। घरमें सदैव मूलमन्त्रके प्रयोग करैत शिवके पूजा करबाक चाही। ओतय द्वारपालके पूजाक सर्वथा नियम नहि अछि। भगवान् शिवके समीप अपन लेल आसन के व्यवस्था करय। ताहि घड़ी उत्तराभिमुख बैसि फेर आचमन करय, ओकर बाद दुनू हाथ जोड़िके फेर प्राणायाम करय। प्राणायामकालमें मनुष्यके मूलमन्त्रके दस आवृत्ति करबाक चाही। हाथसँ पाँच मुद्रा देखाबय। ई पूजाके आवश्यक अंग थीक। एहि मुद्राके प्रदर्शन कयला उपरान्त मनुष्य पूजा-विधिके अनुसरण करय। तदनन्तर ओतय दीप-निवेदन कयके गुरुके नमस्कार करय आ पद्मासन या भद्रासन बान्हिके बैसय अथवा उत्तानासन या पर्यङ्कासनके आश्रय लैत सुखपूर्वक बैसय आ पुनः पूजनके प्रयोग करय। फेर अर्घ्यपात्रसँ उत्तम शिवलिङ्गके प्रक्षालन करय। मनके भगवान् शिवसँ अन्यत्र नहि लऽ जाइत पूजासामग्रीके अपन नजदीक राखि निम्नाङ्कित मन्त्रसमूहसँ महादेवजीके आवाहन करय।
आवाहन
कैलासशिखरस्थं च पार्वतीपतिमुत्तमम्॥४७॥
यथोक्तरूपिणं शम्भुं निर्गुणं गुणरूपिणम्।
पञ्चवक्त्रं दशभुजं त्रिनेत्रं वृषभध्वजम्॥४८॥
कर्पूरगौर दिव्याङ्गं चन्द्रमौलिं कपर्दिनम्।
व्याघ्रचर्मोत्तरीयं च गजचर्माम्बरं शुभम्॥४९॥
वासुक्यादिपरीताङ्गं पिनाकाद्यायुधान्वितम्।
सिद्ध्योऽष्टौ च यस्याग्रे नृत्यन्तीह निरन्तरम्॥५०॥
जयजयेति शब्दैश्च सेवितं भक्तपुञ्जकैः।
तेजसा दुस्सहेनैव दुर्लक्ष्यं देवसेवितम्॥५१॥
शरण्यं सर्वसत्त्वानां प्रसन्नमुखपङ्कजम्।
वेदैः शास्त्रैर्यथागीतं विष्णुब्रह्मनुतं सदा॥५२॥
भक्तवत्सलमानन्दं शिवमावाहयाम्यहम्।
‘जे कैलासके शिखरपर निवास करैत छथि, पार्वती देवीके पति छथि, समस्त देवतागणसँ उत्तम छथि, जिनक स्वरूपके शास्त्र सभमें यथावत् वर्णन कैल गेल अछि, जे निर्गुण रहितो गुणरूप छथि, जिनक पाँच टा मुँह, दस टा हाथ आ प्रत्येक मुखमण्डलमें तीन-तीनटा आँखि छन्हि, जिनक ध्वजापर वृषभके चिह्न अङ्कित अछि, अङ्गकान्ति कर्पूरके समान गौर अछि, जे दिव्यरूपधारी, चन्द्रमारूपी मुकुटसँ सुशोभित तथा माथपर जटाजूट धारण करयवाला छथि, जे हाथीके खाल पहिरैत आ व्याघ्रचर्म ओढैत छथि, जिनक स्वरूप शुभ अछि, जिनक अङ्गमें वासुकि आदि नाग लिपटल रहैत छथि, जे पिनाक आदि आयुध धारण करैत छथि, जिनक आगू आठो सिद्धि निरन्तर नृत्य करैत रहैत अछि, भक्त समुदाय जय-जयकार करैत जिनक सेवामें लागल रहैत अछि, दुस्सह तेजके कारण जिनका तरफ देखब तक कठिन अछि, जे देवतागण सँ सेवित छथि तथा समस्त प्राणीकेँ शरण देवयवाला छथि, जिनक मुखारविन्द प्रसन्नतासँ खिलल रहैछ, वेद आ शास्त्र जिनक महिमाके यथावत् गान केने अछि, विष्णु आ ब्रह्मा सेहो जिनकर स्तुति करैत छथि तथा जे परमानन्दस्वरूप छथि, ताहि भक्तवत्सल शम्भु शिवकेँ हम आवाहन करैत छी।’
एना साम्ब शिवके ध्यान करैत हुनका लेल आसन दी। चतुर्थ्यन्त पदसँ क्रमशः सब किछु अर्पित करी – यथा: साम्बाय सदाशिवाय नमः आसनं समर्पयामि – इत्यादि। आसनके पश्चात् भगवान् शंकरकेँ पाद्य आ अर्घ्य दी। फेर परमात्मा शम्भुकेँ आचमन कराकय पञ्चामृत-सम्बन्धी द्रव्यसँ प्रसन्नतापूर्वक शंकरकेँ स्नान कराबी। वेदमन्त्र अथवा समन्त्रक चतुर्थ्यन्त नामपदकेँ उच्चारण करैत भक्तिपूर्वक यथायोग्य समस्त द्रव्य भगवान्केँ अर्पित करी। अभीष्ट द्रव्यकेँ शंकरके ऊपर चढाबी। फेर भगवान् शिवकेँ वारुण-स्नान कराबी। स्नानके बाद हुनक श्रीअङ्गमें सुगन्धित चन्दन तथा अन्य द्रवके यत्नपूर्वक लेप करी। फेर सुगन्धित जलसँ हुनका ऊपर जलधारा खसबैत अभिषेक करी। वेदमन्त्र, षडङ्ग अथवा शिवकेँ ग्यारह नाम द्वारा यथावकाश जलधारा चढबैत वस्त्रसँ शिवलिङ्गके बढियाँ सऽ पोछी। फेर आचमनार्थ जल दी आ वस्त्र समर्पित करी। नाना प्रकारके मन्त्रसँ भगवान् शिवकेँ तिल, जौ, गेहूँ, मूँग आ उड़ीद अर्पित करी। फेर पाँच मुखवाला परमात्मा शिवकेँ पुष्प चढाबी। प्रत्येक मुखपर ध्यानके अनुसार यथोचित अभिलाषा कयके कमल, शतपत्र, शंखपुष्प, कुशपुष्प, धत्तूर, मन्दार, द्रोणपुष्प, तुलसीदल तथा बिल्वपत्र चढाकय शंकरकेँ विशेष पूजा करी। अन्य सब वस्तुकेँ अभाव रहलापर शिवकेँ केवल बिल्वपत्र टा अर्पित करी। बिल्वपत्र समर्पित भेलासँ शिवकेँ पूजा सफल होइछ। तत्पश्चात् सुगन्धित चूर्ण तथा सुवासित उत्तम तैल (इत्र आदि) विविध वस्तु सभ बहुत हर्षके संग भगवान् शिवकेँ अर्पित करी। फेर प्रसन्नतापूर्वक गुग्गूल आ अगुरु आदिक धूप निवेदन करी। तदनन्तर शंकरजीकेँ घी संग जरैत दीप दी। एकर बाद निम्नांङ्कित मन्त्रसँ भक्तिपूर्वक फेरो अर्घ्य दी आ भाव-भक्तिसँ वस्त्रद्वारा हुनक मुखकेर मार्जन करी –
अर्घ्यमन्त्र:
रूपं देहि यशो देहि भोगं देहि च शंकर।
भुक्तिमुक्तिफलं देहि गृहीत्वार्घ्यं नमोस्तु ते॥
प्रभुजी! शंकरजी! अपनेकेँ नमस्कार अछि। अहाँ एहि अर्घ्यकेँ स्वीकार करैत हमरा रूप प्रदान करू, यश प्रदान करू, भोग प्रदान करू आ भोग तथा मोक्षरूपी फल प्रदान करू।
एकर बाद भगवान् शिवकेँ भाँति-भाँतिके उत्तम नैवेद्य अर्पित करी। नैवेद्यके पश्चात् प्रेमपूर्वक आचमन कराबी। तदनन्तर साङ्गोपाङ्ग ताम्बूल बनाकय शिवकेँ समर्पित करी। फेर पाँच बत्तीके आरती बनाकय भगवान्केँ देखाबी। एकर संख्या एहि प्रकारें अछि: पैरमें चैर बेर, मुखके समक्ष एक बेर तथा सम्पूर्ण अंगमें सात बेर आरती देखाबी। तत्पश्चात् नाना प्रकारके स्तोत्रसँ प्रेमपूर्वक भगवान् वृषभध्वजके स्तुति करी। तदनन्तर धीरे-धीरे शिवकेँ परिक्रमा करी। परिक्रमाके बाद भक्त पुरुष साष्टाङ्ग प्रणाम करी आ निम्नाङ्कित मन्त्रसँ भक्तिपूर्वक पुष्पाञ्जलि दी:
पुष्पाञ्जलिमन्त्र:
अज्ञानादि वा ज्ञानाद्यद्यत्पूजादिकं मया।
कृतं तदस्तु सफलं कृपया तव शंकर॥
तावकस्त्वद्गतप्राणस्त्वच्चित्तोऽहं सदा मृड।
इति विज्ञाय गौरीश भूतनाथ प्रसीद मे॥
भूमौ स्खलितपादानां भूमिरेवावलम्बनम्।
त्वयि तातापराधानां त्वमेव शरणं प्रभो॥
‘शंकर! हम जे अज्ञानसँ या जाइन-बुझि जे पूजन आदि कयलहुँ अछि, ओ सभ अपनेक कृपासँ सफल हो। मृड! हम अहाँके छी, हमर प्राण सदैव अहींमें लागल अछि, हमर चित्त सदैव अपनेक चिन्तन करैत अछि – से बुझैत हे गौरीवर! हे भूतनाथ! अहाँ हमरापर प्रसन्न होउ। प्रभुजी! धरतीपर जेकर पैर लड़खड़ाइत छैक, ओकरा लेल धरती मात्र सहारा बनैत छैक; तहिना जे अपनेक प्रति अपराध कयलक अछि ओकरा लेल अपनहि शरणदाता थिकहुँ।’
– इत्यादि रूपसँ बहुत-बहुत प्रार्थना करैत उत्तम विधिसँ पुष्पाञ्जलि अर्पित कयला उपरान्त पुनः भगवान्केँ नमस्कार करी। फेर निम्नाङ्कित मन्त्रसँ विसर्जन करबाक चाही:
विसर्जन:
स्वस्थानं गच्छ देवेश परिवारयुतः प्रभो।
पूजाकाले पुनर्नाथ त्वयाऽऽगन्तव्यमादरात्॥
‘देवेश्वर प्रभो! आब अपने परिवारसहित अपन स्थानलेल प्रस्थान करी। नाथ! जखन पूजाके समय हो, तखन फेरो अहाँ एतय सादर पदार्पण करी।’
एहि तरहें भक्तवत्सल शंकरजीकेँ बेर-बेर प्रार्थना करैत हुनकर पूजाके विसर्जन करी आ ओहि जलकेँ अपन हृदयमें लगाबी तथा मस्तकपर चढाबी।
ऋषिगण! एहि तरहें हम शिवपूजनके सभ विधि बता देलहुँ, जे भोग आ मोक्ष देवयवाला अछि। आब आरो कि सुनय चाहैत छी?? – ब्रह्माजी!
हरिः हरः!


text: फुलवारीशरीफ। महावीर कैंसर संस्थान कए नव वर्ष मे एकटा नव तोहफा भेटल। एहि संस्थान मे कैंसल इलाज क लेल एकटा अत्याधुनिकमशीन भारतीय मूल क एकटा अमेरिकी वैज्ञानिक डा. प्रीतम कुमार तोहफा मे देलथि अछि। संस्थान मे आब हाइपरथर्मिया तकनीक स कैंसर क इलाज कएल जाएत, जेकर कीमत 50 लाख टका स बेसी अछि। एहि पद्धति स इलाज मे मरीज क कैंसरग्रस्त गांठ कए इलेक्ट्रोड क माध्यम स 44-45 डिग्री तक गर्म कएल जाइत अछि। एकर बाद रेडियोथेरैपी आ कीमोथेरैपी देल जाइत अछि। एहि पद्धति स कएल गेल इलाज मरीज कए अधिक लाभ देइत अछि। एहि पद्धति स रोगी क पूरा शरीर क तापमान बढ़बाक बजाय केवल रोगग्रस्त हिस्से क तापमान बढ़ैत अछि। रक्त नलिका मे ऑक्सीजन क मात्रा बढि़ जाइत अछि आ रक्त संचार सेहो तेज भ जाइत अछि। एहि स कीमोथेरेपी आ रेडियोथेरेपी क ज्यादा प्रभाव होइत अछि। एकरा संग संस्थान मे एकटा नव अध्याय क शुरुआत भेल। अखनि धरि इ मशीन देश मे केवल मुंबई क नानावती अस्पताल मे अछि। विश्व मे केवल जापान मे एहि मशीन स कैंसर क इलाज होइत अछि। वैज्ञानिक डा. प्रीतम सात दिन एहि ठाम रहि कए महावीर कैंसर संस्थान क दू टा चिकित्सक डा. विनीता द्विवेदी आ डा. मनीषा सिंह कए मशीन स इलाज क प्रशिक्षण सेहो देलथि। ओ संस्थान क निदेशक स वादा केलथि जे ओ हमेशा एहि संस्थान कए सहयोग करताह। मालूम हुए जे चेन्नई क टी.नगर निवासी डा. प्रीतम कुमार कैलिफोर्निया विश्वविद्यालय मे वैज्ञानिक छथि।


text:
नई दिल्ली। 10 फरवरी।[मिहिर कुमार झा "बेला"] देशक राजधानी केँ किरारी विधानसभाक अन्तर्गत - बलजीत विहार मे मिथिलांचल ,पूर्वांचल स्वाभिमान मंच केर तत्वावधान मे धूम - धामक संग 1 मार्च केँ होली मिलन समारोह मनाओल जायत।
अपने क' बता दी कि संगठन पछिला तीन बरख सँ एहि तरहक आयोजन क' रहल अछि। एहि बेरक तेसर होली मिलन समारोह कार्यक्रम मे देशक बहुत रास नामचीन अतिथि सभ भाग लेता। एहि अवसर पर मैथिली लोक संगीत आओर भोजपुरी गीत संगीत पर आधारित सांस्कृतिक कार्यक्रम केर आयोजन सेहो होयत जाहि मे पूर्वांचलक कैको सुपरस्टार गायक सभ भाग लेता।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 25 फ़रवरी 2012
अंतिका, मैथिली त्रैमासिक
अंतिका प्रकाशन,सी-56/यूजीएफ-4, शालीमारगार्डन, एकसटेंशन-II,गाजियाबाद-201005 (उ.प्र.),फोन : 0120-2648212,मोबाइल नं.9868380797,9871856053, ई-मेल: antika56@gmail.com वार्षिक सदस्यता शु्ल्क : 80/- नेपाल : 300 रु. (भारतीय) अन्य देश : 25 डालर/15 पाउण्ड, आजीवन सदस्यता (सिर्फ़ भारत में) शुल्क भा.रु.2100/- चेक/ ड्राफ्ट द्वारा “अंतिका” क नाम सँ पठाऊ। दिल्लीक बाहरक चेक मे जे मल्टीसीटी सुविधा सं रहित होअय, ताहि में 60/- अतिरिक्त जोडिक’ पठाबी।


text:
पाँच गो माय आ पाँच पिता होयबाक तथ्य
मनुष्य जीवन मे ओना तऽ ज्ञानक स्रोत अनेक अछि, कहल गेल छैक जे अपना सँ छोटो सँ ज्ञान भेटय त ओकरा निश्चित ग्रहण करबाक चाही। मुदा मुख्य रूप सँ हिन्दू धर्मावलम्बी व आनो धर्मक लोक लेल धर्मग्रन्थ, ऋषिवाणी, सन्तवाणी, गुरुवाणी, विद्वानक वाणी आदि सेहो ज्ञानक मुख्य स्रोत थिक। आइ विद्यादायिनी देवी माँ सरस्वतीक विशेष पूजा-अर्चनाक दिवस ‘वसंत पञ्चमी’ पर एहने एक महान ज्ञानीक महान वचन फेर सँ कहय चाहब। विगत किछु समय सँ चाणक्यवाणी पढि-बुझि रहल छी तऽ अपन पाठक लोकनिक समक्ष टुकड़ा-टुकड़ा मे ओ सब ज्ञानामृत राखैत आबि रहल छी। आइ देखू चाणक्य कि कहि रहला अछि।
चाणक्य ५ गो माय हेबाक चर्चा करैत कहलनि अछि –
राजपत्नी गुरोः पत्नी मित्रपत्नी तथैव च।
पत्नीमाता स्वमाता च पञ्चैताः मातर स्मृताः॥
राजाक पत्नी, गुरुक पत्नी, मित्रक पत्नी, पत्नीक माय, तथा अपनी माय, ई पांच प्रकारक माता होइत छथि।
पुनः चाणक्य ५ गो पिता हेबाक चर्चा करैत कहैत छथि –
जनिता चोपनेता च यस्तु विद्यां प्रयच्छति।
अन्नदाता भयत्राता पञ्चैता पितरः स्मृताः॥
जन्म देनिहार, उपनयन संस्कार करनिहार, विद्या देनिहार, अन्नदाता तथा भय सँ रक्षा करनिहार, ई पांच प्रकार केर पिता होइत छथि।
ज्ञानक गूढता हमरा लोकनि अपन समझशक्ति सँ पता कय सकैत छी। हमरा सँ जँ कियो पूछत त चाणक्यक एक-एक बात यथार्थ सत्यक निरूपण करैत मानव जीवन लेल एकटा नीक मार्गदर्शन प्रस्तुत करैत अछि।
एतय माता आ पिताक ५ गोट रूप जे वर्णित अछि, एकर महत्ता लगभग सब कियो बुझि रहल छी।
हरिः हरः!!


text:
१५ अक्टूबर २०२० – संतोषीक जन्मदिन विशेष
मैथिलीक चर्चित हास्य-प्रहसन कवि सन्तोषीक जन्मदिन पर प्रवीण शुभकामना
मैथिली भाषाक युवातुरक सिद्ध कवि संतोष कुमार संतोषी केर जन्मदिन पर प्रवीण शुभकामना
अहाँक जन्मदिवस पर हृदय सँ अशेष शुभकामना हे हमर भाषाक सिद्ध कवि संतोषी जी! भगवती सदिखन दहिन रहथि। दन्तकाली आ पिंडेश्वर सँ लैत गामक देवी आ सब श्रेष्ठजन लोकनिक कृपा अहाँ पर बनल रहय। नित्य नव नव सृजन करैत मातृभाषा मैथिली केँ साहित्य पोषण करैत अपनहुँ नाम आ कीर्ति केँ प्रसिद्ध करैत चलू। शुभाशीष!
सिद्ध कवि कियैक कहलहुँ, कियैक त अहाँक लेखनी आ वाचन दुनू आम जन केर वास्ते श्रव्य आ शोष्य दुनू अछि। सीधे हृदयक तार केँ छुअय वला रचना! ‘धुत! पगली कहलों ने…’ – अरे कि अंदाज में लिखल करैत छी! जिनका सुनय में हमरे टा नहि, लाखों करोड़ों श्रोता केँ निश्चित नीक लगतनि, सन्देश भेटतन्हि, भाषाक मिठास आ महत्व पता लगतनि, गर्व हेतनि जे हमर भाषा मैथिली कतेक समृद्ध अछि। नमन अहाँक सृजनयात्रा केँ, कम समय मे अहाँ सँ जतेक प्रेरणा भेटल मैथिल पाठक आ श्रोता केँ हास्यरस, वीररस, यथार्थ वर्णन आ आलोचना आदि में, बहुत कम लोक देखेला एतेक प्रभावशाली। बढैत चलू, बढैत चलू, लिखब धरि जारी राखू, प्रत्येक शनि केँ 1 घन्टा लाइव आयल करू।
हम त कहब जे ‘खचरैहि प्रसंग’ सेहो कहियो वाचन करू। गप देत भारी आ हगत बीच रोड पर तेहनो अपाटक केँ अहाँक रचना सँ जीवन सुधारबाक अवसर भेटत। जिवन्त साहित्य सेहो हम एकरे मानैत छियैक, कियैक त यैह सभक लेल उपयोगी अछि। छोट छोट हैंडी बुक्स केर रूप में अहाँक पोथी खूब बिकायत। एक बेर प्रयास कय के देखू। कविता, कथा, सब किछु जिवन्त आ वर्तमान समाज केँ आईना देखाबय वला लिखैत छी। अहाँक एक एकल कविता पाठ करेबाक लालसा अछि हमरा, जहिया समय दी विराटनगर!
पुनः शुभकामना!
हरि हर!!


text:
विशेष संपादकीय
चुनावक बेर आ जाति-पाति पर चर्चा – ई तऽ आम बात बनि गेल अछि वर्तमान मे। एक सँ बढिकय एक पोलिटिकल पण्डित सब सेहो बिना जातीय समीकरण आ जातीय आधारित जनसंख्या केर आंकड़ा गनने-बुझने कोनो आकलन-व्यकलन करय सँ परहेज करैत छथि। किछु अक्खड़ जातिवादी राजनीति केनिहार तऽ खुलेआम जनसंख्या आधारित जनगणना केर माँग करैत अछि। एक दिशि देश मे विकास आ प्रगतिक आवाज उठैत अछि, दशकों सँ समाज आ जनता केँ ठैक-फुसिया वोट-बैंक पोलिटिक्स करैत अपन सत्तासुख केँ भोगैत आयल राजनीतिक शक्ति केँ देश सँ मानू सूपड़ा साफ करयवला हिन्दी कहावत अनुरूप साफ कैल जाइत छैक, मुदा बिहार मे धड़ल्ले सँ आगामी चुनाव केर मद्देनजरि जाति-आधारित बात सब पुन: जोर पकड़ने जा रहल अछि। कियो ‘परिवर्तन रैली’ कहि एहि कूव्यवस्थाकेँ जैड़ सँ उखाड़बाक लेल करोड़ों-अरबोंक खर्चा कय रहल अछि, कियो फेर सँ ‘स्वाभिमान रैली’ केर आयोजन कय जनमानस मे एकटा संदेश दैत ई कहय चाहैत छैक जे भले किछु भऽ जाइक, विकास-प्रगति जाय तेलहंड मे, मुदा स्वाभिमान बचेबाक छौक तऽ जातीय समीकरण अनुरूप अपनहि स्वजाति वा मिलल-जुलल जातिक नेताकेँ चुनिकय पठो। राजगद्दी पर बनौने रह, भले तोरा बच्चा आ परिवारक भविष्य हम सब दिल्ली-मुम्बई मे बिहारी बनिकय बेचय लेल मजबूर करियौक, मुदा वोट तूँ हमरे दे। परिवर्तन-बनाम-स्वाभिमान केर एहि झगड़ाक अन्तिम निर्णय ८ नवंबर चुनावी परिणाम एलाक बाद होयत। मुदा चर्चा-परिचर्चा मे ई बात एखनहि सँ आबि गेल अछि।
वर्तमान युग मे जाति-पाति केर महत्त्व बहुतो कारण सँ बढले जा रहल अछि। कहियो आरक्षण, कहियो वोट बैंक, कहियो सामाजिक वर्चस्व मे जनसंख्याक बहुल्यताक दंभ – विभिन्न कारण सँ मिथिला सहित देशक विभिन्न भूभाग आइ जातीय आधारित झगड़ा मे बदतर ढंग सँ उलैझ गेल अछि। आउ, कनेक मंथन करी अपन इतिहास पर आ फेर ताकी प्रासंगिकता एहि व्यवस्थाक वर्तमान मे।
सब जाति मे एकटा विशिष्ट लूरि जेकरा मैथिली मे घरैया लूरि कहल जाइत छैक तेकरा सम्मान करैत – आ ताहि आधार पर आपसी सौहार्द्रताक एकटा विध-विधान समेत तय करैत मिथिला मे जातीय वर्गीकरण देखल जाइत अछि। एहेन कोनो जाति नहि अछि जेकर अपन किछु विशिष्टता नहि रहैक। सच देखल जाय तऽ अदौकाल सँ मानव समुदाय यैह ‘लूरि’ केर आधार पर निज-कर्म निर्धारण करैत अछि, संगहि सामाजिक योगदान मे सेहो ओकर वास्तविक कलाजीविताक महत्त्व सँ सब सहकार्यक संस्कृति बनैत छैक। एतेक तक जे पाश्चात्य संस्कृति मे सेहो जातीय वर्गीकरण भले प्रत्यक्ष रूप मे नहि कैल गेल होइक, मुदा श्रम केर आधार पर स्वत: बढई (कमार) केँ कमार कहल जाइत छैक, प्लम्बर, सोनार, लोहार, शूमेकर, स्वीपर, आदि समस्त वर्गीकरण निज कलासंपन्नता सँ कैल जा रहल जीविकोपार्जन गुने अलग-अलग वर्ग मे मनुष्य केँ विभाजित कैल जाइत छैक।
मिथिलाक सामाजिक सौहार्द्रताक एकटा मजबूत आधार एक-दोसरक आवश्यकता केँ परिपूर्ति करबाक लेल बनल विध-विधान सँ सेहो देखल जा सकैत छैक। जेना, समाज मे केकरो विवाह होइक, वा श्राद्ध होइक, अथवा कोनो तरहक सार्वजनिक सहभागिताक कार्यक्रम चाहे निजी वा सामुदायिक स्तर पर भऽ रहल होइक, मुदा ओहि मे सब जाति ओ वर्गक सहभागिता रहिते टा छैक। एकटा धोबिन सँ लैत डोमाक चंगेरा-कोनिया, कुम्हारक अहिबात-पुरहर, नौआक हवन हेतु काठ-सामग्री एवं अन्य विधक समान केर संकलन, तहिना सोनार, चमार, कमार, पटवा। बड़ई, खवास, आदि सब जातिक ओकर विशिष्ट कर्म ओ श्रमक आधार पर सहयोग लेबाक आ बदला मे ओकरा समुचित साली देबाक सेहो विधान एतहि रहल अछि। बाद मे मुसलमान धर्म अपनौनिहार केँ सेहो किछु यैह शैली मे विशिष्ट कलासंपन्नताक आधार पर समाज मे स्वीकृति भेटलैक से स्पष्ट अछि। जोलहा, कुजरा, धुनिया, आदि अनेको वर्गक मुसलमान मिथिला मे भेटैत अछि। घर-गृहस्थीक लेल आवश्यक प्रत्येक कार्य केर निष्पादन हेतु मैथिल केर विभिन्न जाति एवं उपजातिक सृजन होयबाक दृष्टान्त सुस्पष्ट अछि।
मुदा वर्ण व्यवस्था मे पहिने सँ कैल गेल आशंका मुताबिक जखन लोक अपन कर्म व आचरण केँ त्यागि दोसराक कर्म-आचरण तरफ प्रवृत्त होयत, तऽ स्वाभाविके जातीय वर्गीकरणक अप्रासंगिकता सेहो देखाइत अछि। वर्तमान समय मे वेद पढबाक या कोनो प्रकारक शिक्षा ग्रहण करबाक लेल कोनो जाति केँ विशेष आरक्षण नहि देल गेल अछि। तुलसीदास एवं समस्त इतिहासकार-पुराणकार लोकनिक कथनानुसार वर्णसंकरक उत्पत्ति एहि युग मे स्वाभाविके अछि। ब्राह्मण केँ अपन कर्म पर एकाधिकार नहि रहि गेल छन्हि, आ नहिये अपन ओहि पुरहिताइ सँ हुनकर वा हुनक परिवारक पेट पोसाइत छन्हि। ओ निकृष्ट सँ निकृष्टतम् कार्य करैत अपन बाल-बच्चा-परिवार-समाज आ व्यवहार केर रक्षा मे रत छथि, कर्म भले शूद्रवत् आ सेवादायी दास वर्गहि केर कियैक नहि हो, ओ करैत छथि। तहिना शूद्र लोकनि आइ ब्राह्मणक छद्मवेष मे कूत्सित दान लेबा सँ हर्ज नहि मानैत छथि। धर्म एवं परंपराक अधिकांश बात यैह तरहक खिचड़ी वर्णसंकर बनि गेल छैक। ई समय, परिस्थिति आ काल अनुरूप निर्धारित भऽ रहलैक अछि। देखिते छियैक जे आइ आडंबरी बजक्कर-फचैंर बिन ज्ञानहु आ संस्कारहु केँ बड़का प्रवचनकर्ता आ उपदेशक बनिकय समाज केँ दिशा देमयमे लागि गेल छैक। कतेको साधू तऽ रंगेहाथ असामाजिक आ आपराधिक वृत्तिमे पकड़ैयो गेल अछि। ब्राह्मण सहित विभिन्न उच्चवर्गक अपनहु माँग जे समाजक अगुआवर्ग आ प्रबुद्धवर्ग हम छी आ हमरे ऊपर समाजक हर वर्ग केँ समेटिकय प्रगतिशील मार्ग पर चलबाक भार अछि, एहि वैदिक सत्य सँ सब कियो आइ विमूख अछि। धर्म-परिवर्तन सँ लैत स्वतंत्र व्यभिचार (फ्री सेक्स) आदिक ओकालति कैल जाइत छैक वर्तमान मे। भारतीय दर्शन केँ नकारल जाइत छैक, इट-ड्रींक-एण्ड-बी-मैरी केर क्रिश्चियन थ्योरी सबकेँ नीक लगैत छैक। कहियो चार्वाक् समान दार्शनिक विचारक कहैक जे जावम् जिवेत् सुखं जिवेत् – ऋणं कृत्वा घृतं पिबेत्; आइ राज्य द्वारा सेहो आ विभिन्न बैंकिंग कारोबार कएनिहार द्वारा सेहो आम जनमानस केँ सब तरहक लोन (कर्जा) लेबाक लेल उकसायल जाइत छैक। आब बुझि सकैत छी जे मिथिलाक अदौकालक सामाजिक समरसताक सान्दर्भिकता आ प्रासंगिकता आइ कतय ठाढ अछि। एहि समाजक नेतृत्वकर्ता कतेक टूकड़ा मे बाँटि अपन खीचड़ी पका रहला अछि। विकास आ प्रगतिक चिन्ता तऽ दूरे छोड़ू, बस दारूमय जीवन, जातिय टूकड़ा मे यौवन आ मनमौजी भरल व्यवहार मे आम जनजीवन….! लगे रहो मुन्ना भाई!! हिन्दीक ई आधुनिक कहाबत सहित आइ हिन्दी दिवस पर संपूर्ण मैथिल जनमानस मे शुभकामना दैत अपन भाषिक पहिचान केँ सम्बल बनेबाक दायित्व निर्वाह करबाक अपील संग एहि संपादकीय केँ अन्त करैत छी।
हरि: हर:!!


text:
विशिष्ट व्यक्तित्व परिचयः मैथिली कवि दिनेस रसिया
– बिन्देश्वर ठाकुर, दोहा, कतार।
गा.वि.स. मौवाहा, सप्तरी(नेपाल) घर रहल दिनेश रस्या जी हाल सिरहा जिल्लाक लहानमे सौगात एफ. एम लहान -८८.१ मेगाहर्जमे कार्यरत छथि । मैथिली साहित्य सनेश कार्यक्रम चला’ रहल रस्या जी प्रस्तोताके साथ-साथ पत्रकारिता एवं शिक्षण पेशामे सेहो लागल छनि । एकर अतिरिक्त एक कुशल सर्जक तथा ‘मिथिलाक विकास लेल एक डेग’ अभिप्रायसँ स्थापित संस्था ‘मिथिला स्टूडेन्ट युनियन नेपालक अध्यक्ष पदमे सेहो कार्यरत छथि । सिरहा लहान अन्तर्गतके समुच्चा मैथिल सर्जकसबके एकजुट क’ हरेक विद्यालयमे जा’ मैथिली भाषाक विकास लेल “अपन पहिचान” शीर्षकके वादविवाद प्रतियोगिता लगायत अन्य सांस्कृती कार्यक्रमसब करैत रहै छथि । तहिना विद्यालय स्तरेसँ मैथिली भाषाक विकास सम्भव हेतु समुच्चा शिक्षालयमे ५० पूर्णाङ्कके मैथिली पाठ्यक्रम लागू होएबाक लेल अति अग्रसर छथि । तहिना बीच-बीचमे सरसफाइ,खेलकूद लगायतक आन आन समाजिक कृयाकलापसबमे सेहो सकृय रहनिहार व्यक्तित्व छथि दिनेश रास्या जी ।
तहन आबू हिनक २ गोट रचना पढल जाओ ।
१. बेटीके करुण पुकार
माय गे तोहे किया हमराले कसाइ बनल छि
हम त किछो नै कहलयौ तोरा तैइयो किये पराइ बनल छि ।
भगवानक रचना इ सुन्दर संसार छै
इष्ट मित्र लग हमरे भेदभाव छै
हम अपने नै बन्लयौ ओहन
भगवान के आदेश तोइर बताह बनल छि
हम त किछो नै कहलयौ तोरा तैइयो किये कसाइ बनल छि ।
संसार छै हमरे सं,
तोरोमे छौ कमरे रुप
बेटा होइछै सुरजक किरण
हामरे अचरा हरयर धूप
तैयो किये हमरा फेक क अबै छि
हम त किछो नै कहलयौ तोरा तैइयो किये कसाइ बनल छि ।
सागर त एक दिन सुइख जेतै
सुरुज उगनाइ रुइक जेतै
हमरा जौँ अहिना गर्भैमे कारबे माय गे
धरतीपर बंश बाइहर रुइक जेतै
फेरो किये हमरा हकन कन्बै छि
हम त किछो नै कहलयौ तोरा तैइयो किये कसाइ बनल छि ।
हर घरमे हरा उपास्ना होइछै
भगवतीके रुपमे बन्दना हाइ छै
जौ घर जनम लै बेटी गे माय
आते कपार धैर बापक बिडम्बना होइ छै
अपनो जाग माय हमरा बचाले
दहेजमे हौलसैत प्राण जोगादे
पेटेमे किये मारौछे हमरा
बाहार निकलके एकटा रस्ता बनादे
सुन्दर संसार देखाके नैना जुरादे ।
सुन्दर संसार देखाके नैना जुरादे ।
२. हमर बिचार
जन्ता किये अत बन्ल लाचार
भुइल गेल सब सिस्टाचार
सब कुछ अइछ एत खराब
आब कि कहु हम अपन बिचार
नेता अइछ कुर्सीमे झुल्ल
जन्तासब बिरोधमे भुलल
घुसखोरके दैय हकार
आब कि कहु हम अपन बिचार
विद्यार्थीके किताब नै पुगैय
गरीब सबके भात नै पुगैय
शोषित सबके हात नै पुगैय
मिली भगतके नखरा हजार
आब कि कहु हम अपन बिचार
पत्रकार अछि घुषमे तुल्ल
दिन राइत अइछ फिसमे भूल्ल
कहैय पुगबै छी असल संचार
मुदा पत्रकारिता बन्लय एत व्यापार
आब कि कहु हम अपन बिचार
नारी अइछ वेदनामे डुबल
दहेजक फूल अइछ धरधर फूलल
घर घर अइछ भेदभावक दलाल
के उठायत एकर सवाल
कतौह नै होइय एकर प्रचार
आब कि कहु हम अपन बिचार
शहीदक सपना सकार करु
समाजक बात पर बिचार करु
दिदी बहिन अइछ बड पछुवायल
जागु युवा एकर प्रतिकार करु
सब संदेशक इहे अइछ सार
एह अइछ आब हमर बिचार


text:
मुम्बई, दिसम्बर २३, २०१५. मैथिली जिन्दाबाद!!
१२म अन्तर्राष्ट्रीय मैथिली सम्मेलन काल्हि मैथिली अधिकार दिवस यानि २२ दिसम्बर सँ मुम्बई केर विरार मे आरंभ भेल अछि। काल्हि विशाल शोभा यात्रा सँ आरंभ कार्यक्रमक उद्घाटन सत्र मे अनेकानेक वक्ता लोकनि अपन विचार मैथिलक विशिष्ट पहिचान ओ वैशिष्ट्य संस्कृति – भाषा – साहित्य केर रक्षार्थ वृहत् जागरण अभियानक आवश्यकता पर रखने छलाह।
कार्यक्रमक आइ दोसर दिन निरंतरता मे राखल गेल अछि। आजुक पहिल सत्र मे मिथिलाक विशिष्ट वक्ता लोकनिक सक्रिय सहभागिता मे “प्रवासी मैथिल आ हुनक गाम” विषय पर अन्तर्राष्ट्रीय सेमिनारक आयोजन कैल गेल अछि। एहि आयोजन मे भारतीय मिथिला व नेपाली मिथिलाक विशिष्ट विद्वान् वक्ता लोकनि भाग लय रहला अछि।
एहि सत्रक मुख्य वक्ता विनोद नारायण झा, डा. बैद्यनाथ चौधरी बैजु, मणिकान्त झा, प्रो. उदय शंकर मिश्र, प्रो. कृष्ण कुमार झा ‘अन्वेषक’, करुणा झा, राकेश झा, डा. बुचरू पासवान, आदिक प्रस्तुति कैल गेल अछि। ई जानकारी दैत दहेज मुक्त मिथिलाक महाराष्ट्र अध्यक्ष धर्मेन्द्र कुमार झा कहलैन जे वक्ता लोकनिक विचार सँ प्रवासी मैथिल पर अपन मूल ग्राम केर सजेबाक-संवारबाक केहन भार अछि आर ताहि प्रति वर्तमान समय मे कोन तरहक उदासीनता अछि ताहि पर संबोधन कैल गेल अछि। निश्चित रूप सँ गामक विकास गामहि केर बेटा द्वारा संभव होयत। मिथिलाक संस्कार मे स्वयंसेवा व स्वयंसंरक्षण टा विकासक मूल अवधारणा रहल अछि। राज्य द्वारा पोषण भेटय वा नहि, लेकिन एतुका सक्षम पुत्र स्वयं अपन पाइ-पाइ जोड़ैत महल-मन्दिर-मिनार ठाढ करैत आयल छथि। सेमिनार मे सहभागी आम मुम्बइया प्रवासी मैथिल एहि अवसरक भरपूर लाभ उठबैत देखा रहला अछि।
आइ संध्या मे मिथिलाक सुप्रसिद्ध लोकगायिका पद्मश्री डा. शारदा सिन्हा द्वारा संगीत साँझ प्रस्तुति होयत। शारदा सिन्हा एहि कार्यक्रम मे सहभागिता लेल अपन फेसबुक स्टेटस पर जानकारी करबैत कहलैन अछि जे ओ मुम्बई काल्हि पहुँचि गेली, आइ संध्या ७ बजे मुम्बई केर विरार मे आयोजित १२म अन्तर्राष्ट्रीय मैथिली सम्मेलन मे अपन प्रस्तुति देती। ओ आगू लिखने छथि जे मुम्बई मे सेहो ठंढ पड़ि रहल अछि। १० वर्ष मे मौसम तऽ बदैलिये जाएत छैक। श्रीमती सिन्हा अपन १० वर्ष पूर्वक अनुभव स्मृति मे अनैत वर्तमान ठंढ पर टिप्पणी केने छथि।
जानकारी भेटल अछि जे आजुक संध्या मिथिलाक धरती सँ गायन कला मे भारतीय फिल्म मे ख्याति प्राप्त गायक उदित नारायण झा द्वारा सेहो प्रस्तुति होयत। विस्तार सँ जानकारी उपलब्ध नहि अछि। मुम्बइया प्रवासी मैथिल लेल आजुक संध्या अपूर्व व अनमोल होयत ई तऽ ठोकल बात छैक।


text:
हलधर नाग
शत-प्रतिशत नम्बर, आओर बड़का-बड़का डिग्री डिप्लोमा,
बहुत हदतक ई सही थीक।
मुदा अइ सब बात केँ कात रखैत,
ज्ञानक अइ आधुनिक परिभाषा केँ
चुनौती दैत अछि
ओडिशाक एक कवि “हलधर नाग”
जें स्कूली शिक्षा तक पुरा नहि केलथि
मुदा कईएक टा कविता एवं कविता-संग्रह रचिकय
ई छियासठ वर्षीय सरस्वती पुत्र
भारतक सर्वोच्च नागरिक पुरस्कार
“पद्मश्री” सँ सम्मानित भेलाह
आ मान्य राष्ट्रपति सँ पुरस्कार ग्रहण केलथि।
नाग के जन्म बाड़गढ़ जिला केर घेंस नामक गाम में,
एक अत्यंत गरीब परिवार में 31 मार्च, 1950 कs भेलन्हि।
बाल्यावस्था दीनताक साथे बीत रहल छलन्हि
कि हठात् हिनकर पिताकs देहान्त भय गेलन्हि।
ओहि समय हिनकर उम्र मात्र 9-10 वरिस छलन्हि
आ ई तेसर कक्षा में पढैत रहथि।
आब परिवारक भार बालक हलधरक कान्ह पर।
ओई स्थिति में हलधर एक मिठाई केर दोकान में
बरतन मँजबाक काज कय
परिवारक किछु सहायता करय लगलाह।
दु तीन सालक बाद गामक सरपंच
हुनका हाई स्कुल में लs गेलन्हि
मुदा ओ ओतय पढाई नहि कय
एक भनसियाक काज करय लगलाह।
पन्द्रह सोलह साल तक ओतय काज केलथि
तकर बाद हलधर नाग
बैंक सँ एक हजार (1000) रुपया लोन लय
स्कूलक बच्चा सब केर उपयोगक वस्तु
एवं अन्य सामान सब बिक्री करय लगलाह।
हलधर अपन पहिल कविता 1990 में “धोड़ो बारगाछ”
जकर अर्थ थिक ‘बुढ़ा बरगद कें गाछ’नाम कें लिखलथि।
एकर बाद अनवरत 20 गोट रचना
और अपन कृति सब मुँहजबानी याद।
तेसर कक्षा तक केर पढाइ नहि पुरा करय वाला
हलधर पर पाँच गोट थिसिस दर्ज अछि
आ पी.एच. डी करय वाला के सबजेक्ट लिस्ट में
हलधर हरदम बनल रहैत छथि।
एतबे नहि ओडिशा के संबलपुर युनिवर्सिटीक
सिलेबस में हुनकर रचना हलधर ग्रन्थावली -2
पाठ्यक्रम में सम्मिलित कयल जायत।
कम शिक्षित रहैत अपन मातृभाषा ‘कोसली’ में
ओ अनवरत लेखन करैत रहलाह आ मातृभाषाक अनुरक्ति
हुनका एक पैघ रचनाकारक पंक्ति में ठाढ़ कय देलकन्हि
आ ओ सफलताक उच्चतम शिखर पर विराजमान भय गेलाह ।
संकलन आ अनुवाद –पूनम झा
कामाख्या गेट, गुवाहाटी
सौजन्य—मीडिया आओर इन्टरनेट


text:
अखन हरिनाथ झा जीक ‘सहज चटकनि के मारि’ सुनि रहल छलौं. बड़ नीक गीत अछि. एकरे संग ‘हे गे भगजोगनि’... ‘दुमका मे झुमका’ ... ‘हे गे गोरिआ तोहर रूप चंदा जकां’ ... ‘हे गे बुधनी माए एकटा बीड़ी दिहे गे’ ... ‘खाके मगहिआ पान यौ पाहुन हमर’ ...सेहो सुनि रहल छलहुं. मुदा मैथिलीक गीत संगीत के बेसि प्रसार नहि होबाक कारणे. कैसेटक... सीडीक सभ दोकान पर नहि मिलबाक कारणे कइटा एहन लोकप्रिय गीत सभ अछि… जे नहि सुनि पाबय छी.
ओना एहि बेर गाम गेल रहौं तं राजनगर सं दस टा मैथिली गीतक एमपी-3 सीडी खरीद कs आनलौं. तखनो अपन मैथिली गीत सुनि मोन नहि भरैत अछि. अहां सभ सं आग्रह जे ई बताबय के कोशिश करु.. कष्ट करु जे अहांक नजर मे मैथिलीक सभसं लोकप्रिय पांचटा गीत कोन-कोन अछि.
एहि सं हमरा तं फायदा होएबे करत... हेलो मिथिलाक पाठक सभ के सेहो नव-नव गीतक बारे मे पता चलतन्हि आओर ओ ओकरा खरीदय... सुनय के कोशिश करथिन्ह. एकरे संग हमर कोशिश ई रहत जे हम ओकरा अपन गीत-संगीत वाला ब्लॉग मस्त गाने पर सेहो डालि दी.
तखन देरी नहि करि जल्दी सं पांच टा अपन पसंदक झमकौआ गीतक नाम लिख का भेज दिअ...कमेंट के जरिए पठा दिअ... आ हमरा hellomithilaa@gmail.com पर पठा दिअ. धन्यवाद.


text:
कर्पुरी ठाकुर केर जमानाक बाद कर्पुरीक नाम खूब भजाओल गेल। लोहिया आ जयप्रकाश नारायणक क्रान्तिभूमि मिथिला सँ सुरजनारायण सिंह सहित अनेको समर्पित समाजवादी नेता केँ भले सामंती शासकवर्ग अपरोक्षरूप सँ दमन करैत जनबल केँ पाइ आ बाहुबली केर आतंक सँ कीनि लैत रहल कहियो, मुदा मिथिलाक उर्वरक भूमि सदिखन कोनो न कोनो रूप मे देशक सेवा लेल सुच्चा नेता दैत रहल अछि। विकासपुरुष ललितनारायण केर चर्चा हरेक जुबान पर मिथिला मे रहैत अछि। मुदा आधुनिककाल मे काँग्रेसक मुंह सँ जखन वी. पी. सिंह आ बोफोर्स कांड सत्ता छीनबाक कार्य केलक, लालू यादव समान तेज-तर्रार आ बोली-वचन मे माहिर नेताक हाथ सत्ता पहुँचल, तेकर बाद काँग्रेस लेल बिहारक सत्ता मानू जेना दिवा-स्वप्न बनिकय रहि गेल हो। जगन्नाथ मिश्र आ भागवत आजाद सेहो मिथिलाक लाल रहि बिहारक सत्ता-संचालक बनलाह। राम विलास पासवान केन्द्रीय स्तर पर उच्च पद धरि पहुँचनिहार मिथिलाक पुत्र भेलाह। वर्तमान मे राधा मोहन सिंह होइथ वा गिरिराज सिंह – हुकुमदेव ना. यादव होइथ वा कीर्ति आजाद – तस्लीमुद्दीन होइथ वा साहनवाज – मिथिलाक्षेत्रीय नेतृत्वकर्ताक ऊंचाई सब दिन राष्ट्रहित मे बनल रहल अछि। बिहार केर सत्ता मे विगत किछु वर्ष सँ मिथिलाक नेता सबहक पहुँच केँ प्राथमिकता नहि भेटल अछि, भले दोसर पंक्ति मे यैह सब ओतहु नाम करैत होइथ। नितीश मिश्र, संजय झा, आदिक नाम सेहो विकासवादी आ सुधारवादी नेताक रूप मे गानल जाइछ। लेकिन अग्रिम पंक्ति मे नेतृत्व करबाक जे जोश मधेपुरा सँ सांसद राजेश रंजन उर्फ पप्पू यादव केर न्यायपालिका सँ निर्दोष करार देलाक बाद निरंतरता मे अछि, ई अन्य कोनो नेता मे नहि अछि।
अकेला पप्पू यादव पिछला एक महीना मे बिहार लेल एकटा वैकल्पिक समाधान देनिहार नेता जेकाँ उभैरकय जनताक सोझाँ अयला अछि। राष्ट्रीय जनता दल सँ निष्कासन पूर्वहि सँ राजनीतिक बुनियाद पारिवारिक विरासत सँ नहि हेबाक कठोर संघर्षक घोषणाक संग-संग राज्य आ जनता सँ जुड़ल लगभग हरेक विषय पर हिनक दृष्टिकोण सामाजिक संजाल ‘फेसबुक’ मार्फत आ मिडियाक मार्फत भेटैत रहैत अछि। स्पष्ट दृष्टिकोण आ सशक्त अभियानक संग पप्पू यादवक संघर्ष मे ‘युवा’ केर प्रधानता होइत अछि। ‘युवा शक्ति’ केर स्थापना सेहो संयमित-नियमित आ पूर्व नियोजित योजना अनुसार ई केलनि से स्पष्ट देखाइछ। वर्तमान समय लालू यादव केर यादव-विलाप केँ पर्दाफास करैत राज्य सरकार मे व्याप्त जंगलराज केर राजनीतिकेँ सेहो प्रहार करैत पप्पू यादव अपन पूर्ण संघर्षक परिचय दैत छथि। सच देखल जाय तऽ राज्य मे विपक्ष सेहो एतेक सक्रियता सँ जनताक हित मे नहि सोचि पबैत अछि। पप्पू यादवक समर्थक संग बुद्धिजीवीवर्ग मे सेहो एकटा नया राजनीतिक विकल्प भेटबाक चर्चा जोर सँ रहल अछि। तेसर मोर्चाक स्वरूप केँ विकास हेबाक बात सेहो कतेको विश्लेषक करैत छथि। मिथिलावासी (पूर्वी-पश्चिमी व दक्षिणी) सबहक मन मे एकटा नया आशाक किरणक नाम पप्पू यादव बनि गेल अछि।


text:
बाहरक शत्रु हारि गेल मुदा मोन एखनहुँ कारी अछि।
नांगरि नहि कटा कऽ मुडी कटबै कऽ हमर बेमारी अछि।
तेल सँ पोसने सींग रखै छी व्यर्थ कोना हम होबय देबै,
खुट्टा अपन गाडब ओतै जतऽ सभक सँझिया बाडी अछि।
पेट भरल अछि तैं खूब भेजा चलै ए, नै तऽ हम थोथ छी,
ढोलक कियो बजाबै, मस्त भेल बाजैत हमर थारी अछि।
जीतबा लेल ढेरी रण बाँचल, एखन कहाँ निचेन हम,
केहनो इ व्यूह होय, टूटबे करतै जँ पूरा तैयारी अछि।
डाह-घृणा केँ अहाँ कात करू, इ अस्त्र शस्त्र नै कमजोरी छै,
आउ सब ओहिठाम जतय रहै "ओम" प्रेम-पुजारी अछि।
सरल वार्णिक बहर वर्ण २२


text:
पटना। नीतीश सरकार बिहार मे कानून आ व्यवस्था कए ठीक करबा मे काफी हद तक सफल रहल अछि। पटना सहित पूरा राज्य मे माहौल बदलल-बदलल अछि। दुनिया भरि मे बदनाम बिहारक विधि-व्यवस्था कए ठीक करब असंभव नहि त आसान सेहो नहि छल। इ तखन आओर कठिन भ जाइत अछि जखन संसाधनक संग-संग पुलिस बल क घोर अभाव हुए। एखनो बिहार मे पुलिस-पब्लिक क अनुपात राष्ट्रीय अनुपात स काफी कम अछि। राज्य मे एक लाख क आबादी पर पुलिसकर्मी क संख्या महज 69 अछि, जखनकि राष्ट्रीय औसत पुलिसकर्मी क संख्या एक लाख क आबादी पर 120 अछि। सुरक्षा क लिहाज स गप करि त इ आंकड़ा आओर खराब अछि। बिहार मे 45,103 राजस्व गांव अछि आ बिहार पुलिस मे सिविल पुलिस क संख्या लगभग 44 हजार अछि यानि 1103टा गाम कए एक टा सुरक्षाकर्मी तक नहि भेट सकल अछि। हालांकि सरकार कहैत अछि जे नव बहाली क माध्यम स एहि अंतर कए कम करबाक कोशिश कैल जा रहल अछि। राज्य क पुलिस फोर्स मे कुल 16,000 रिक्ति अछि। जाहि मे स एहि साल 13 हजार पुलिसकर्मी कए बहाल करबाक योजना अछि।
कुल पुलिस फोर्स क संख्या
सिविल पुलिस-44,000
बीएमपी-13,000
डीएसपी-481
इंस्पेक्टर-738
सार्जेंट आ सार्जेंद मेजर-156
एसआई-7268


text:
“छलकैत नोर संग सम्पन्न भेल बाबा विद्यापतिक स्मृति पर्व समारोह”
– प्रकाश कमती, नवी मुम्बई। जनबरी १२, २०१६. मैथिली जिन्दाबाद
बीतल १० जनबरी २०१६ रवि दिन “नवी मुम्बई मैथिल समाज समिति” द्वारा बाबा विद्यापतिक स्मृति पर्व खूब धूमधाम सँ मनाओल गेल जाहि में अनेकानेक संस्थाक मैथिल अभियानी लोकनि, विभिन्न क्षेत्र सँ मैथिली गीत केर प्रेमी श्रोता लोकनि, आर दूर-दूर सँ आयल विशाल मैथिल जनसमूहक संग स्थानीय मैथिल प्रवासी लोकनि भाग लेलैन।
कार्यक्रम आयोजन करबाक लेल मुख्य किरदार नवीमुम्बई मैथिल समाज केर संयोजक श्री रवि कुमार मंडल ‘मिथिला’, अध्यक्ष श्री नंदन झा, श्री राजेश श्रीवास्तव, आशीष झा, रामनरेश सिंह, प्रवीण झा, प्रेम प्रकाश, अवधेश कुमार मिश्रा केर ऊपर छल।
एहि आयोजनक निवेदक व सहयोगी संस्था में सुच्चा मैथिल, दहेज मुक्त मिथिला, संस्कार मिथिला फाउंडेशन, महाराष्ट्र मैथिल समाज एवं मैथिली दर्पण केर पदाधिकारी व कार्यकर्ता लोकनिक उपस्थिति नीक छल।
मुख्य अतिथि श्री प्रशांत सेठ ठाकुर विधायकजी छलाह। आर विशिष्ट अतिथिक रूप मे श्री जयनारायण झा, श्री एस. सी. मिश्रा, श्री जवाहर मंडल, नगरसेविका श्री पुतुल रविंद्र झा, श्री कमल सेठ, दहेज मुक्त मिथिलाक संरक्षक पंडित धर्मानंद झा उपस्थित भेलाह।
कार्यक्रम केर आरंभ बाबा विद्यापतिक लिखल गोसाउनिक गीत सँ भेल तत्पश्चात आमंत्रित अतिथि लोकैन द्वारा सामूहिक रूप दीप प्रज्वलन करैत विधिवत् उद्घाटन कैल गेल।
उद्घाटन उपरान्त संछिप्त विचार गोष्ठीक कार्यक्रम सेहो कैल गेल। सब अतिथि लोकनि केँ दोपटाक संग फूलक गुलदस्ता सँ सम्मान कैल गेलनि। विद्यापति महाकवि हमरा लोकनिक भगवान् समान छथि, हिनक रचना आ योगदान केँ हम व हमरा लोकनिक आबयवला संतति सब दिन सुरक्षित राखैथ – ई विचार वक्ता फूल सिंह द्वारा राखल गेल छल। नगरसेविका पुतुल रविन्द्र झा अपन मौनताक संग बस सांस्कृतिक कार्यक्रम आगाँ बढेबाक लेल आग्रह करैत आनन्द मे डूबल रहली। कार्यक्रमक एक मुख्य अतिथि एस. सी. मिश्रा द्वारा सेनाक त्याग आर देशक रक्षा प्रति सबहक जिम्मेवारीक बात कहलनि। आयोजनक प्रशंसा करैत ओ मैथिल समाज मे आबि रहल जनजागरण काफी प्रभावित करयवला अछि से कहलनि।
अहि आयोजन में रवि जीक अथक परिश्रम सँ बहुत रास नव प्रस्तुति देखै में आयल जे पहिने आंशिक रुपे कुनो कार्यक्रम व आयोजन में होईत छल। गीत-नाद, बाबा विद्यापतिक लिखल गीत जाहि में आवाज स्वरसम्राज्ञी लता मंगेशकर केर छल आ ओहि गीत पर मैथिली नृत्य प्रस्तुति कैल गेल। ई क्षणक विलक्षणता उपस्थित हजारों-हजार दर्शक केर मन-मस्तिष्क पर अमिट छाप छोड़लक आर एहि कार्यक्रमक सुन्दरता में चारि चाँद लगा देलक।
मैथिली हास्य सम्राट श्री गोविंद पाठक जीक प्रस्तुति सब उपस्थित दर्शक केँ भरपूर मनोरंजन केलक। हुनका द्वारा कहल एकटा गरीब बाप केर बेटा एकटा नेता ओहि ठाम काज करैत छल, अहि काज केर दरमियान ओ बेटा ओहि नेता लेल कि कि नै करैत अछि तेकर वर्णन, ओ गरीब बाप एकटा टीवी पत्रकार केर समक्ष कय रहल छल, एहि प्रस्तुति में गोविंद पाठक केर आँखि सँ यथार्थतः दहो-बहो नोर बहैत देखि श्रोता व दर्शक मंत्रमुग्ध भऽ गेलाह आ एहि दृश्यक सराहना मे स्वस्फूर्त जोरदार ताली मिनटों-मिनटों धरि बजैत रहल। मैथिलीक जानल-मानल गायक आर मंचीय प्रस्तुति लेल सेहो मशहूर माधव राय द्वारा मिथिला वर्णन गान भेल, मैथिली लोकगीत जाहि मे जट-जटिन सँ शुरु आ सामा चकेवाक चुगला आदिक वर्णन कैल गेल छल – ताहि तरहक मिथिलाक लोकसंस्कृति केँ झलकाबयवला कार्यक्रमक प्रस्तुति सब दर्शक केँ आनन्द-मग्न कय देलक।
बहुत रास कार्यक्रम में शुरुवात बाबा विद्यापतिक गोसाउनिक गीत सँ त होईत अछि मुदा धीमा-धीमा अनेक तरहक गीतनाद सँ जनता केँ आकर्षित करबाक प्रयास मे कतेको अभद्र गीत सेहो गेबाक एकटा नव परंपरा जगह-जगह देखल जाएछ, परंतु नवी मुम्बई केर एहि समारोह मे प्रारम्भो बाबा विद्यापति सँ आर समापनो बाबा विद्यापति पर कैल गेल। समस्त दर्शक द्वारा एहि कार्यक्रम केर आयोजनक प्रशंसा कैल गेल आर सब कियो संयोजक रवि मंडल सहित आयोजक लोकनि केँ भरपूर आशीर्वाद ओ बड़ाई दैत रहल देखेलाह।
मैथिली मंचक हास्य उद्घोषक राधे भाइ केर मंच संचालन सेहो खूब प्रशंसा पेलक। गायिका जुली झा द्वारा सेहो तरह-तरह केर मैथिली गीतक चटनी श्रोता सबकेँ झूमय लेल मजबूर कय देलकैन। मन्नु ठाकुर केर दहेज प्रथा पर आधारित आवाह्न गीत आ मनोरमा जीक बाबा विद्यापतिक गीत पर नृत्यक भरपूर सराहना कैल गेल।
कार्यक्रम में एस. सी. मिश्रा सेहो अपन प्रस्तुति एकटा बॉडर (सीमा) पर शहीद बेटाक सूचना जखन बुढ़ बाप के पुलिस अधिकारी दैत छथिन आ तखन ओहि बाप पर कि बीतैत छैक जे पहिने सँ एक पैर सँ अपाहिज रहैत छैथ, तकर दुःख भरल व्यथा पर अपन प्रस्तुति सँ उपस्थित मैथिल समूह केँ कना देला।
अतिथि स्वागत समरोह पश्चात रात्रिभोज केर सेहो व्यवस्था छल। एहि भोज केँ बरहवर्णा भोजक संज्ञा देल गेल छल।
कार्यक्रम मे आरो महत्वपूर्ण अतिथि लोकनिक सहभागिता भेल छल जाहि मे फूल सिंह जी सेहो छलाह। सहयोगी संस्था दहेज मुक्त मिथिला सँ राष्ट्रीय अध्यक्ष श्री पंकज झा, महाराष्ट्र इकाईक पूर्व अध्यक्ष श्री धर्मेन्द्र जी, संगहि वरिष्ठ सदस्य श्री राजेश राय, आशुतोष ठाकुर, रोशन मिश्रा, सगुण मिश्रा, संस्कार मिथिला फाउंडेशन सँ श्री कुणाल ठाकुर एंड टीम तथा सुच्चा मैथिल सँ श्री रामनरेश शर्मा, सुशील मंडल, दिगंबर मंडल, अरुण ठाकुर, मदन शर्मा, अशोक ठाकुर एंड टीम अपन सारगर्वित सहभागिता देने छलाह। कार्यक्रमक सुन्दरता एतेक भव्य भेल जे सब कियो व्हाट्सअप आर फेसबुक पर पर्यन्त एखन धरि चर्चा कइये रहला अछि।


text: पटना। पटना मे पहिल बेर आयोजित राष्ट्रीय कार्यकरिणी क बैठक मे सर्वसम्मति स रामविलास पासवान कए पार्टी क अध्यक्ष चुनि लेल गेल। एहि बैठक मे बिहार क 25टा सदस्य क अलावा कार्यकारिणी क लगभग सबटा सदस्य उपस्थित छलाह। उल्लेखनीय अछि जे 28 नवंबर, 2000 मे लोजपा क गठन क बाद स पासवान वर्ष 2002, वर्ष 2004, वर्ष 2006 आ वर्ष 2008 मे पार्टी क राष्ट्रीय अध्यक्ष चुनल गेल छथि। वर्ष 2004 मे राष्ट्रीय अध्यक्ष क चुनाव गांधी मैदान मे महाधिवेशन मे भेल छल, मुदा एकर बाद अपना कए राष्ट्रीय नेता मानबाक भ्रम मे ओ पार्टीक राष्ट्रीय कार्यकारिणी क अन्य बैठक एखन धरि दिल्ली मे करैत रहलाह। पिछला लोकसभा चुनाव हारलाकबाद पासवान कए फेर बिहार क ध्यान आयल अछि। देखबाक अछि ओ केतबा दिन बिहारक नेता बनल रहैत छथि।


text:
मलयनाथ मिश्र, मधेपुर (मधुबनी)। २८ अगस्त, २०१५. मैथिली जिन्दाबाद!!
गाम-गाम आ ठाम-ठाम पर बसैत छथिन आदिशक्ति जगदम्बा, ताहि सुन्दर मिथिला भूमि पर बनल अछि लाखों छोट-छोट सुन्दर-सुन्दर जगदम्बाक मन्दिर जतय जुटैत अछि लाखों श्रद्धालू-भक्तक भीड़ आ पूजा-आराधना सतति चलिते रहैत अछि। एहने एकटा अति सुन्दर स्थल अछि – पचही (मधेपुर) – जिला मधुबनीक माँ चामुण्डा स्थान।
जप-तप करबाक लेल सेहो ई स्थान एतेक रमणीय अछि जेकर अनुभूति एतय अबिते कोनो श्रद्धालू-साधक केँ होइत अछि। नितांत शांत आ निर्जन वन सदृश एहि स्थान मे प्रवेश करितहि चंचल मन स्थिरताकेँ प्राप्त करैत अछि। शायद यैह कारण छैक जे आइयो एहिठाम साधक लोकनिक हुजुम नित्य पूजा-दर्शन लेल दूर-दूर प्रदेश सँ अबैत अछि।
एहि तपोभूमि मैयाजीक स्थान मे सालों भरि विभिन्न प्रकारक धार्मिक अनुष्ठान चलिते रहैत अछि। कहियो सवा लाख महादेवक पूजन तऽ कहियो सामूहिक कुमारि-ब्राह्मण भोजन, वार्षिक शक्ति पूजा दुर्गा पूजा मे कैल जाइत अछि। एतय बहुत पैघ मेला सेहो लगैत अछि। संपूर्ण ग्रामीणक एकजुटता सँ एहि स्थलक विकास आ रख-रखाव करबाक अद्भुत नमूना अछि ई पवित्र स्थान।


text:
बिसैर गेलाह मैथिल – “विशिष्ट आंदोलन कर्ता भोलालाल दासक मैथिली लेल योगदान।”
भोलालाल दास जी एकटा महान् आंदोलनकर्मी भेलाह जिनक कतबो वर्णन करब त संक्षिप्ते होयत। हिनकर जन्म कसरौर गाम में 1897 ईश्वी में भेल छलैन। विधि स्नातक भय लहेरियासराय में ओकालति सँ शुरु होईत इ महान् कवि केर संग संग प्रसिद्ध मैथिल आन्दोलनी एवम् कुशल सम्पादक सेहो छलाह।
सन् 1929 में यैह ओ लाल छलाह जे दरिभंगाक एम. एल. एकेडमी में बाबा विद्यापतिक जयन्ती आरम्भ केलैन। जे आब देशभरि में मैथिलक प्रतिक आ मिथिलाक आन्दोलनक मंच बनि गेल अछि। विश्वविद्यालय एवम् शिक्षा विभाग द्वारा मैथिलीक स्वीकृति हिनके प्रयाश सँ भेटल अछि।
सन् 1931 में ‘मैथिली साहित्य परिषद’क गठन केनिहार मिथिलाक लाल भोलालाल दास के मैथिल कोना बिसैर सकताह, अहि सँ पहिने 1929 में ‘मिथिला’ नामक पत्रिका केर प्रकाशन पुस्तक भंडार द्वारा आरम्भ भेल छल जेकर सम्पादक भोलालाल दास जी आ कुशेश्वर कुमार जी केर बनाओल गेल छल। इ पत्रिकाक मुख्य उद्देश्य मैथिली भाषाक आंदोलन के सुनिश्चित दिशा देबाक छल।
जखन सन् 1940 में सरकार द्वारा प्राथमिक एवम् माध्यमिक स्तर पर मैथिली केर स्वीकृति भेटलैक तखन यैह भोलालाल दास धिया-पुताक लेल मैथिली व्याकरण चंद्रोदय सुबोध व्याकरण आ सरल व्याकरण लिखि मैथिली के शिक्षाक पटल पर स्वरुप ठार करबाक प्रयास सेहो कयलैन।
अंतोगत्वा ओ दिन सेहो आबि गेल जाहि दिन 28 मई 1977 में एकटा प्रखर मातृभाषानुरागि संग मैथिली उद्धारक महान् अन्दोलनिक देहावसान भ गेल।
साभार- 12वीं कक्षाक मैथिली किताब में आय पढ़लौं।
उपरोक्त आलेख ‘मातृभाषानुरागी भोलालाल दास’ निबंध जाहि केर लेखक डॉ बासुकीनाथ झा छैथ ताहि सँ लेल गेल अछि।
– प्रकाश कमती, मुम्बई।


text:
“साहित्य”
– नीलम झा।
,,गामक दलान,,
़़़़़़़़़़़़़़़़़़़़ं़़़़़ंं
गामक दलान के वर्णन अनमोल छै।
गामक दलान पहिने एगो रंगमंच सं कम नै छल जात हम सब बचपन म एक पर एक कारनामा देखेने छलौ।
पहिले जहिना लोक सब गाम म रहैछला तहिना गामक दलान भरल पुरल शोभा बढाबैत छल ।
एक पर एक पढल लिखल बुजुर्ग सब दलान पर भरल रहेछला।
सब टौफिक पर चर्चा होय छल बाल बच्चा के पढ़ाई-लिखाई स लक नोकरी चाकरि जन्म मरण सब होय छल।दालान पर कतेक सादि व्याह बात होय छल और बहुत वर कन्या के जुरबन्धन से हो होय छल।
हमर गामक दलान जखन भोर होय छल हम इन्तजार करै छलौ बचचा म अपन नाना सब क आवैका ।कियैक त हमर नाना अपन दोस्त सब क सामने हमरा अवसर दै छलैईथ जे हम पढैत छलौ अंग्रेजी हिन्दी म कविता से सब हुनका सब क सुनबियैन और ओ सब वाह वाह करै छलाईथ हमर नाना जी के सिर और गौरव सं ऊंचा भ जाय छलैन हमहु बहुत खुश होय छलौ अपन बराई सुनी के।
हम दुनु भाय बहिन छलौ कखनो हम पुछियैन तो हमर छोट भाय जवाव लै छला ओ पुछैथ त हम जवाब दै छलियैन एहिना डुवेट चलै छल और हमर नाना जी के बहुत आनन्द आवै छलैन जखन हुनकर दोस्त हमरा सबहक परसंसा करै छलाईथ।
गामक दलान एक दोसर सं मिलैक जरिया छल।
लेकिन आब लगभग खत्म भ रहल ऐछ।
पहिले पुरुष सब हरदम दलाने पर रहै छलाईथ ।
दलान पर सादि व्याह नोत पिहान सब होय छल ।
हम इन्तजार करैत रहै छलौ कखन नाना चाय लक बजेता और हम दलान पर जैब अपन गीत नाद सूनबै लेल।
त हमरा स्मरण म गामक दलान एगो पाठशाला छल जता पैघ बुजुर्ग सब नीक नींक बात सिखबै छलैथ।
जता खुब अपनापन छलै।एक दोसर के मुहे नीक नीक जानकारी भेटै छल दलान पर स। त हमर दालान पर साधु संत सब से हो अबैए छला ठहरै लेल और हमर नाना जी हुनकर खुब सत्कार करै छलाईथ। हमरा दलान पर हरदम भीर रहैछल कियो नाना जी सं सलाह मसबरा लै लेल आबै छला कियो कोनो काज लेल आबै छला ई छल हमर दलान और हम सी .आई .डी .के काज करै छलौ।


text:
४ जुलाई २०२१ – मैथिली जिन्दाबाद!!
काल्हि शनि दिन ३ जुलाई २०२१ दहेज मुक्त मिथिलाक फेसबुक समूह पर ‘अंग्रेजी भाषाक अनिवार्यता – वर्तमान पीढीक आवश्यकता’ विषय पर एकटा अंग्रेजी परिचर्चा कार्यक्रमक आयोजन कयल गेल। एहि मे युवा पीढी सँ अभिभावक वर्ग केर वक्ता लोकनि भाग लेलनि। सब कियो वर्तमान युग मे अंग्रेजी भाषाक अनिवार्यता पर अपन विचार दैत अंग्रेजी सिखब अत्यन्त आवश्यक आ अनिवार्य रहबाक बात कहलनि। अंग्रेजी पढाई करनिहार लेल त सहजे होइत छैक सिखनाय, लेकिन सरकारी विद्यालय विद्यमान शिक्षा पद्धति अनुसार अंग्रेजी शिक्षा कक्षा ६ सँ प्रारम्भ होयबाक आ अंग्रेजी पर विशेष ध्यान नहि दय पेबाक कारण कतेको छात्र लेल ई विषय भारी बनि जाइछ, तेहेन अवस्था मे अंग्रेजी सिखबाक लेल कोन सहज रास्ता अपनेबाक चाही ताहि विन्दु पर सेहो सहभागी वक्ता लोकनि अपन विचार देलनि। अंग्रेजी वास्तव मे मातृभाषाक शब्द लेल उचित अंग्रेजी शब्दकोश संग अनुवाद करबाक सिद्धान्त पर सिखल जाइत अछि, आर बाजय लेल बेसी सँ बेसी अभ्यासक जरूरत होइत छैक। व्याकरणिक शुद्धता केँ बिना ध्यान देने आ गलती बजबाक लाज अथवा भय बिना मात्र अंग्रेजी नीक बाजल जेबाक अभ्यास कयल जा सकैत अछि – मोटामोटी सब वक्ता एहि विन्दु पर जोर देलनि।
ई कार्यक्रम चूँकि मैथिली भाषाभाषीक संग आयोजित छल, आर मैथिलीभाषी अपन मातृभाषा छोड़ि आन भाषाक प्रयोग बाध्यकारी परिस्थिति मे मात्र करैत छथि, मुदा वर्तमान फैशनक युग मे बहुतो लोक अपन भाषा केँ अपमान करैत आने-आन भाषा बजबाक प्रवृत्ति सेहो रखैत छथि, तेँ एहि कार्यक्रमक नामकरण ‘अंग्रेजी झाड़बाक कम्पीटिशन’ राखल जेबाक बात आयोजक-संयोजक प्रवीण नारायण चौधरी स्पष्ट कयलनि। तखन नामक गलत अर्थ आ नकारात्मकता केँ छोड़ि एकर सकारात्मक पक्ष पर ध्यान दैत वर्तमान युग आ विशेष रूप सँ युवा पीढी लेल रोजी-रोजगार सँ लैत शिक्षाक क्षेत्र मे, तकनीक केर क्षेत्र मे, इन्टरनेट, मोबाइल आदि मे अंग्रेजीक कतेक पैघ उपयोगिता छैक से देखैत एहि परिचर्चाक लाभ मिथिला समाज केँ भेटय ताहि लेल ई आयोजन दहेज मुक्त मिथिला मंच पर कयल जेबाक बात सेहो ओ बतेलनि।
एहि कार्यक्रम मे सहभागिता देनिहार मे अम्बिका चौधरी, भावना चौधरी, श्रुति चौधरी, देवांशी चौधरी, प्रियशील चौधरी, अनिशा झा, झा पंकज, चन्दन कुमार झा, सानू सागर, प्रदीप कुमार, मंजूषा झा, राजेश ठाकुर, महेश झा, सुमन सौरभ झा, सीमा झा, ए के मिश्रा एवं केशव चौधरी प्रत्यक्ष रूप सँ जुड़िकय अपन विचार रखलनि; तहिना दर्जनों सहभागी लोकनि अपन विचार कमेन्ट के मार्फत सेहो रखलनि। अंग्रेजी भाषा वर्तमान पीढी लेल रोजी-रोजगार मे सेहो बहुत बेसी मददगार सिद्ध होयबाक कारण एकरा सिखब बहुत जरूरी अछि, एहि लेल जीवनोपयोगी दैनिक दिनचर्या सँ जुड़ल ६० गोट वाक्य अपन मातृभाषा मे लिखि ओकरा अनुवाद करैत, रैपिडेक्स इंग्लिश स्पीकिंग कोर्स टाइप के किताब आ ट्रान्सलेशन बनेबाक किताब सभक सहयोग सँ ई काज बहुत आसानी सँ कयल जा सकैत अछि, काल्हिक संवाद मे स्पष्ट रूप सँ यैह निष्कर्ष सोझाँ आयल छल।


text:
मुजफ्फरपुर केर विधायक सुरेश शर्मा सबकेँ अपन प्रयास पर सफलता पेबाक बधाई दैत ज्ञापन देलनि अछि जे भारतीय १०० शहर मे मुजफ्फरपुर केँ सेहो समेटबाक हुनकर अनुरोध मंत्री वेंकैया नायडू द्वारा मानल गेल। एहि लेल ओ केन्द्र सरकार तथा मंत्रीक संग मुजफ्फरपुरवासी केँ सेहो खूब धन्यवाद देलनि।
निश्चित रूप सँ ई सफलताक पूर्ण श्रेय विधायक शर्मा केँ जाइत छन्हि कारण केन्द्र सरकारक एहि तरहक योजनाक घोषणाक तुरन्त बादहि ओ अपना तरहें पत्राचार, भेंटघाँट आ मुजफ्फरपुर केँ कियैक स्मार्ट सिटी बनाओल जाय ताहि पर निरंतर औचित्यक प्रवाह मिडिया आदि मे सेहो दैत रहला।
ओना तऽ गंगा उत्तर केन्द्र आर राज्य सरकारक उपेक्षाक इतिहास रहबे कैल अछि, लेकिन वर्तमान राजग सरकार सँ किछु न्यायक आशा कयने रहलाक बावजूद एकमात्र मुजफ्फरपुर केँ एहि सूची मे शामिल कैल गेल, जखन कि गंगाक दक्षिण ४ अन्य शहर केँ बिहार सँ एहि सूची मे स्थान भेटल।
आइ विधायक शर्मा अपन फेसबुक पेज द्वारा ओहि पत्र केँ सेहो सार्वजनिक करैत अपन प्रयास सँ जनमानसकेँ अवगत करौलनि अछि जाहि मे हुनका द्वारा देल गेल पत्र केँ मंत्री वेंकैया नायडू प्राप्तिक सूचना दैत १०० स्मार्ट सिटी बनेबाक भारत सरकारक योजना पर प्रकाश देने छथि।
विधायक शर्मा सँ मिथिलाक्षेत्रीय अन्य विधायक आ जनप्रतिनिधि सांसद सहित हर स्तर पर लोक मे जागरुकता एबाक चाही। अपन क्षेत्र लेल जाबत कियो जोरदार माँग नहि करत, जाबत ओकर औचित्य केँ समुचित मंत्रालय तक अनबा मे सफल नहि होयत, जाबत अपन क्षेत्रक जनमानस केँ एहि तरहक माँग संग जोड़िकय दबाव नहि बनायत, ताबत कोनो कार्य केन्द्र या राज्य द्वारा चटपट मे करेनाय संभव नहि बुझाइत अछि। एहेन कतेको रास माँग आइ धरि अधर मे लटकल अछि – जाहि मे दरभंगा क्षेत्रक औद्योगिक वातावरणकेँ पुनर्बहाली सेहो पड़ैत अछि।


text:
मिथिला पहिने सँ एखन धरि – बस एक नजरि!
मिथिलाक लोक-संस्कृति सनातन सभ्य ओ संपन्न रहल अछि। पौराणिक इतिहास मे वर्णित एहि स्थानक चौहद्दी प्रकृति निर्मित आ अडिग-अमिट चिह्न रहल अछि। उत्तर मे हिमालय, दक्षिण सुरसरि गंगा, पूब मे कौसिकी तऽ पच्छिम मे गंडकी धारा। हाल ई मिथिला मैथिलीभाषीक बसोबासक क्षेत्र मुताबिक नेपालक ११ जिल्ला आ भारतक ३० जिल्ला धरिक क्षेत्र मानल जाएत अछि। लेकिन राज्य द्वारा निर्धारित सीमांकन वा नामांकन मे मिथिला आइ भूगोल मे कतहु नहि अछि। भाषिक पहिचान पर्यन्त अधर मे लटकल अछि, नहि तऽ प्राथमिक शिक्षाक माध्यम मे एहि मातृभाषा केँ स्थापित कैल गेल अछि, नहिये कोनो प्रशासकीय भाषाक रूप मे एकरा मान्यता देल गेल अछि। हर तरहें स्वयंसेवा ओ स्वसंरक्षण सँ स्वजीवनक संघर्ष संग मैथिली ओ मिथिला आइयो सनातन जीवित अछि।
मिथिलाक भूमि केँ तंत्र रूप मे स्थापित मानल जाएत अछि। माधव विदेह द्वारा एहि भूभाग केँ यज्ञानुष्ठान करैत मुख सँ प्रकट अग्नि द्वारा सिद्ध करब आ मानव समाज लेल रहय योग्य बनायब, ई श्रुति पुराण मे उल्लेख कैल गेल अछि। ताहि सँ पूर्व मात्र पानिये-पानि आ दलदल केर कारण एतय मानव जीवन सहज नहि छल से मान्यता अछि। अतः जाहि ठामक भूमि केँ मानव जीवन योग्य बनेबाक लेल तांत्रिक पद्धति सँ यज्ञक अनुष्ठान कैल गेल, निश्चित ओ भूमि सिद्ध-सुसंस्कृत तंत्रवत् अछि। वेदवर्णित जीवन पद्धति एहि ठामक लोकाचार मे भेटैछ ताहि कारण अन्यत्र ई चर्चा कैल जाएछ जे वेदक लोप भेलोपर मिथिलाक लोक-संस्कार अनुसार ई फेर प्रकट भऽ जायत अछि।
निश्चित रूप सँ एहि ठामक जीवन पद्धति मे कर्मकांडक महत्व आम दिनचर्या मे पर्यन्त देखल जा सकैत अछि। एहि भूभाग मे बसनिहार हिन्दू मात्र नहि, वरन् मुसलमान सेहो मोट मे एकसमान आचरण करैत अछि। आपसी सौहार्द्रता किछु एहेन छैक जे एक-दोसराक पाबैन मनेबाक लेल एक-समान आस्था एतुका हिन्दू-मुसलमान धारण करैत अछि। ओ मोहर्रम केर तजिया मे हिन्दू समाज द्वारा जल चढेनाय हो वा छैठिक घाट पर छठि मैया केँ कोनिया-ढकिया मे अपने सँ उपजायल ऋतुफल ओ पकवान कोनो मुसलमान द्वारा हो, एहि तरहक आपसी प्रेम एहि क्षेत्रक समग्र मे दुइ धर्मक लोक बीच भेटैत अछि।
प्रकृति आ पर्यावरण सँ मानव समाजक मित्रताक अनुपम रूप एहि क्षेत्र मे देखाएत अछि। ओ चाहे जुड़िशीतल ओ वैसाख मास मे गाछ-वृक्ष केँ जल सँ सिंचन करबाक एकटा अत्यन्त संवेदनशील प्रकृति प्रेम हो या नवान्न मनबैत खेतक नवका धान सँ बनल चूड़ा आ स्वपोसित गाय-महिस आदिक दूध सँ बनल दही आर अपनहि द्वारा कैल गेल कुसियारक खेती सँ प्राप्त गुड़-सक्कर – एहि मिथिलाक किछु ओहेन रूप देखबैत अछि जे पूर्णरूपेण प्रकृति केर राज मे मानव समाज केँ भरण-पोषण भेटैत अछि। गृहस्थी मात्र एहि ठामक श्रेष्ठ कर्म होएछ। श्रमदान आ जातीय संस्कार अनुरूप जीवनयापन करैत सामाजिक समरस स्वरूप संग मानवक पूर्ण सभ्य समाज मिथिला केँ मानल जाएछ।
कालान्तर मे एहि समरसताक भंग करबाक दोषी सामंती व्यवस्था हो या अत्याचारी-क्रूर राज्यक शासन या फेर वर्तमान जातिवादी राजनीति – ई सब बात मिथिलाक मूल मर्मक विरुद्ध होएबाक कारण आइ आध्यात्मिक दरिद्रता एतय दिन – राति कनैत देखाएत अछि। लोक बेहाल – घर सँ बाहर रोजी-रोटी लेल परेशान अछि। राज्यक शासन आ व्यवस्था ओकर आधारभूत समस्याक निदान नहि तकैत छैक, बस खाली ओकर संख्या देखि लोक-लुभावन आ आपसी विखंडन केँ बढाबैत ओकरहि वोट लैत ओकरे चोट दैत छैक। विडंबना! ई सुशिक्षित भूमि सँ मूल्यवान् शिक्षा आ जीवन पद्धति एहि राजनीतिक पटल पर छहोंछित भेल छैक, आपसी एकता कतहु परिलक्षित नहि होइत छैक। घर फूटे गँवार लूटे – यैह थीक वर्तमान मिथिलाक राजनीतिक स्वरूप।
आइ कतेक रास खेत परती पड़ल छैक, गाछ-वृक्ष केँ पाँगबाक फुर्सैत तक नहि, पानि सँ पटेबाक आ मानवी प्रेम सँ पर्यावरण संग मित्रताक प्रदर्शन तऽ बहुत दूरक बात भेल…. बस इतिहास आ परंपरा केँ सुमिरबा धरि ओ सब नीक लगैत छैक। मिथिलाक लोकसंस्कृति पर लोकपलायनक बवंडर सँ भयावह अवस्था नंगटे नचैत देखा रहल छैक। राज्य द्वारा एतुका लोकसंस्कार गुणे कृषिक अवस्था मे सुधार वा शिक्षाक भरपूर जोगार वा विभिन्न आधारभूत मानवीय आवश्यकता लेल आत्मनिर्भर बनेबाक प्रयास – ई सबटा बेकार छैक। बस, तूँ फल्लाँ जातिक थिकह, तोहर संख्या एतेक छह, तूँ अपना जातिक बेटा केँ नेता चुनह, बाकी जे हेतैक से वोटक बाद देखल जेतैक। बस एतबे जाति-पाति आ जनसंख्या गणना करैत पंचायत सँ प्रखंड आ जिला सँ राजधानी आ राजकीय प्रदेश ओ केन्द्र एहि सबहक बीच केवल राजनीतिक सामंती द्वारा जनताक हक-हिस्सा पर गिद्धदृष्टि पड़ल रहैत छैक, नेता समाज केर हित कि सोचत, स्वयं गिद्ध बनल मरैत जनताक जीबिते अवस्था मे देहक मासु पर चोंच मारि-मारिकय खून-खूनामे करैत राज्यक शासन व्यवस्था चलायल जाएत छैक। गिद्धक राज एहेन छैक जे हरेक पाँच वर्षक बाद फेर सँ लोक गिद्धे केँ राजा बनेबाक लेल निरीह-असहाय समान मजबूर रहैत छैक। पता नहि, एहेन सिद्ध भूमि पर एहेन निरीहता कोन कारण सँ एना कुरूप अवस्था मे पसैर गेलैक अछि।
क्रमशः…..
हरिः हरः!!


text:
परोपकार सँ पैघ कोनो धर्म नहि
जीवन हर जीव केँ प्रिय छैक। मुदा मनुष्य लेल ई मात्र प्रिय टा नहि अनमोल सेहो छैक। मनुष्य केँ प्राप्त आयु मे ओकरा बहुत किछु करबाक आधार भेटैत छैक जे आन जीव केँ शायद नहि छैक नसीब…. आर एहि तरहें मनुष्य योनि मे जन्म लेलाक बादे ‘मोक्ष’ जेहेन सर्वोच्च अभीष्ट प्राप्त होइत छैक।
आजुक विषय परोपकार कियैक?
दहेज प्रथा जे अपना मोन सँ आ अपन सामर्थ्य अनुसार जमा पूँजी मे सँ टका-पैसा गानि बेटी-बहिनक विवाह करैत अछि ओकर ओतेक महत्व नहि छैक, मुदा जे अपन सर्वोत्कृष्ट भावना सँ बिना कुटुम्ब पक्ष द्वारा मंगनहिये बेटी-बहिनक विदाई रीतिपूर्वक करैत अछि ओ भेल असल वीर।
तहिना, कन्यापक्ष सँ पाय गनबाकय फुरफैंसी देखेनिहार, कय तरहक प्रदर्शन कयनिहार आडम्बरी वीर त गये दिन समाज मे देखाइत अछि, लेकिन जे एहि सोच सँ बेटाक विवाह खूब सख-मनोरथ सँ खर्च-वर्च कय केँ करैत अछि जे ई केकरो सँ मांगल वा देल पैसाक बल पर नहि बल्कि अपन बेटाक कमायल वा अपन कमायल धन केर सदुपयोग केर आधार पर थिक तखन ओ भेल असल वीर।
उपरोक्त दुनू केस मे ‘वीर’ केर चरित्र अध्ययन करब त जरूर देखब जे ओ ‘परोपकारी लोक’ थिकाह। ओ कथमपि लोभी, लालची आ दोसराक धन पर अपन घमन्ड झाड़निहार व्यक्ति नहि छथि। सामान्य तौर पर दहेजलोभी एहि सब गड़बड़ीक कारण पापी बनि जाइछ, नरको मे वास ठीक सँ नहि हेतनि से कहि सकैत छी। एहि कारण आइ बहुत दिनक बाद दहेज मुक्त मिथिला समूह पर ई सवाल राखल अछि।
परोपकार आ आध्यात्म
अपन-अपन जीवन मे परोपकारक कोनो छोट कार्य करनिहार केँ हमर प्रणाम! समूह पर एकटा माहौल बनेबाक वास्ते आइ हमरो इच्छा भेल जे अपने सब संग एहि विषय पर वार्ता आरम्भ करी।
शास्त्र मे एकटा बड पैघ उक्ति (वचन) भेटैत अछि –
परोपकृति कैवल्ये तोलयित्वा जनार्दनः ।
गुर्वीमुपकृतिं मत्वा ह्यवतारान् दशाग्रहीत् ॥
भावार्थ :
विष्णु भगवान परोपकार और मोक्षपद दुनू केँ तौलिकय देखलाह तऽ उपकार केर पल्ला बेसी झुकल देखेलनि; ताहि लेल परोपकारार्थ ओ दसावतार (दस बेर अवतार) लैत समस्त मानव-जीव आ लोकक कल्याण कयलनि।
हम-अहाँ संकल्प लीः कम सँ कम एक गोट ‘कन्यादान’ मे सहयोगी बनी
बेटी अपन हो वा आनक, कतहु न कतहु कन्यादान मे जरूर सहयोगी केर भूमिका निर्वाह करब। जीवन मे ईहो पैघ उपकार होयत। एहि सँ धर्म आ सुन्दर प्रारब्ध अर्जित करब।
ॐ तत्सत्!
हरिः हरः!!


text:
जैन धर्ममे भगवान
जैन धर्ममे भगवान अरिहन्त (केवली) आ सिद्ध (मुक्त आत्मासभ) कऽ कहल जाइत अछि। जैन धर्म अही ब्रह्माण्डक अभिव्यक्ति, निर्माण या रखरखावक लेल जिम्मेदार कोनो निर्माता ईश्वर या शक्तिक धारणाक खारिज करैत अछि।[१] जैन दर्शनक अनुसार, एहि लोक आ एकर छह द्रव्य (जीव, पुद्गल, आकाश, काल, धर्म, आ अधर्म) हमेशासँ अछि आ हिनक अस्तित्व हमेशा रहत। ई ब्रह्माण्ड स्वयं संचालित अछि आ सार्वभौमिक प्राकृतिक कानूनसभ पर चैलैत अछि। जैन दर्शनक अनुसार भगवान, एक अमूर्तिक वस्तु एक मूर्तिक वस्तु (ब्रह्माण्ड)क निर्माण नै करि सकत। जैन ग्रन्थसभमे देवसभ (स्वर्ग निवासिसभ)क एक विस्तृत विवरण मिलैत अछि,
भगवानक स्वरुपसंपादित करें
पन्च परमेष्ठीसंपादित करें
केवलीसंपादित करें
तीर्थंकर (अरिहन्त)संपादित करें
सिद्धसंपादित करें
पूजा संपादित करें
एहो सभ देखीसंपादित करें
सन्दर्भ सामग्रीसभसंपादित करें
- ↑ शास्त्री २००७, p. ८७.


text:
कोरोना संकटके कारण सँ अप्रैल सँ जूनक अहि वित्त वर्षक पहिल तिमाहीके सकल घरेलू उत्पाद (GDP) 23.9 प्रतिशत ऐतिहासिक रूप सँ निचा खइस पड़ल. सांख्यिकी आओर कार्यक्रम क्रियान्वयन मंत्रालय वित्त वर्ष 2020-21 के अप्रैल सँ जून तिमाही के लेल जीडीपीक आंकड़ा जारी कय देलक अछि.
कनिक काल पहिले आयल कोर सेक्टरके आंकड़ा सेहो निराश कयलक अछि. जुलाई महिनामे आठ इंडस्ट्रीक उत्पादन 9.6 प्रतिशत निचा खसल अछि. मंत्रालयके आंकड़ाके अनुसार, पहिल तिमाहीमे स्थिर दाम पर अर्थात रियल जीडीपी 26.90 लाख करोड़ रुपयाक भ’ रहल अछि, जखनि की पिछला वर्ष अहि कालमे यैह आंकड़ा 35.35 लाख करोड़ रुपया के छल. अहि तरह अहिमे 23.9 प्रतिशत निचा खसल अछि. पिछला वर्ष अहि समय जीडीपी 5.2 प्रतिशत उपर बढ़ल छल.
निचा अयवाक कारण
जखनि की अहि तिमाहीमे दु महिना अर्थात अप्रैल आओर मईमे लॉकडाउनके कारण सँ अर्थव्यवस्था एकदम सँ ठप छल आओर जूनमे सेहो थोड़-बहुत शुरू भेल छल. अहि कारण सँ रेटिंग एजेंसी सभ आओर इकोनॉमिस्ट अहि बातक आशंका जता रहल छथि की जून तिमाहीके जीडीपीमे 16 सँ 25 प्रतिशत निचा रहि सकैत अछि.
औद्योगिक उत्पादनक आंकड़ा, केंद्र आओर राज्य सरकार सभके खर्च आंकड़ा, कृषि पैदावार आओर ट्रांसपोर्ट, बैंकिंग, बीमा आदि कारोबारके प्रदर्शनके आंकड़ाके देखैत इ शंका व्यक्त कयल जा रहल अछि.
आम आदमी पर असर
लोकसभ डरे खर्च केनाइ बन्द कय दैत छथि, सँ सोझे बहुत इंडस्ट्री पर खराप असर पड़ैत छै. रोजगार पर संकट आबि जायत अछि, बेरोजगारी तथा गरीबी बढ़वाक खतरा बढ़ि जायत अछि.


text: पटना। एखनो भारतक कई टा संपादक अपन अखबार क आर्थिक पन्ना पर बिहार डेटलाइन स समाचार लगेबा पर उपसंपादक पर तमसा जाइत अछि। मुदा अमरीकी पत्रिका न्यूजवीक क नव अंक मे एशिया क आर्थिक विकास क बहाने बिहार क प्रमुखता स चर्चा कैल गेल अछि। न्यूजवीक क आकलन अछि जे विश्व मे चीन क बाद बिहार क अर्थव्यवस्था दोसर नंबर पर अछि, जतय एतबा तीव्र वृद्धि भेल अछि। पांच पन्ना मे बिहार क एहि तेजी क कहानी ‘फ्राम वस्र्ट टू नियर फस्र्टÓ शीर्षक स लागल अछि। बिहार कए भारत मे ‘ट्रेंडसेटरÓ राज्य क रूप मे बताउल गेल अछि। पत्रिका मे बिहार क अतीत स ल कए वर्तमान तक क चर्चा अछि। पत्रिका क अनुसार बिहार क इ हैसियत भारत मे दोसर पायदान पर ठार राज्य स आगू आयल अछि। राज्य 11 फीसदी स ज्यादा वार्षिक आर्थिक वृद्धि दर हासिल क है। सड़क आ पुल क किस तरह स मुख्यमंत्री नीतीश कुमार क कार्यकाल मे निर्माण भेल, पत्रिका मे विस्तार स जिक्र है। राज्य मे 6800 किलोमीटर सड़क आओर 1600 पुल बनल। बिहार मे अपराध क गिरते ग्राफ आ व्यावसायिक गतिविधि क विकास क सेहो जिक्र अछि। न्यूजवीक बिहार क विकास क नव कहानी क बहाने मुख्यमंत्री नीतीश कुमार क छवि पर सेहो अपन बात कहलक अछि। एहि कड़ी मे किछु राजनेता क नाम लकए घोटाला तक क चर्चा अछि। बिहार क बदलल तस्वीर क सेहरा मुख्यमंत्री कए दैत न्यूजवीक लिखलक जे सीएम क रूप मे ओ संस्थान क आधारभूत कार्यसंस्कृति बदललथि अछि। मुख्यमंत्री ओहि अफसर कए चुनलथि जे बेहतर काज क लेल जानल जाइत छथि। नीक काज करनिहार अफसर क सेहो पत्रिका मे जिक्र अछि।


text:
औझका प्रसाद: अन्वीक्षण (Meditation)
हिन्दू धर्माचरणमें उपवास उपासनाके एक मुख्य मार्ग थीक। आइ याने हिन्दू महीनाके माघ मास के कृष्ण चतुर्दशी – शिव चतुर्दशी – आजुक शुभ दिनक स्वामी शिव प्रति समर्पित विशेष पूजन-अर्चन-जप-तप-स्मरण-भजन-कीर्तन-श्रवण लेल अछि। ओना तऽ हरेक दिन के अपन विशेष महत्त्व छैक – हर क्षण मानव जीवनकेर अनमोल घड़ी छैक आ जे ज्ञानीजन छथि ओ एकहु पल लेल अपन ध्यान ईश्वरके परमसत्ता के सुखद छाया ‘शरणागतवत्सलके शरण’ सऽ अलग नहि रहैत छथि, परन्तु सहज साधना साधारण जनके केन्द्रमें राखि हिन्दू दर्शन अनुरूप मानल गेल छैक आ एहि अवसरपर साधक हेतु मनन योग्य इ लेख ईश्वरके ऐश्वर्यके स्वतंत्र खर्च मानैत अपने सभके लेल सुखद उपवास-उपासना लेल शुभकामना!
आउ किछु मनन करी, किछु चर्चा करी – आजुक विशिष्टता के!
मिथिलाके परंपरानुसार माघ मास पुण्य लेल विशेष पूजा-आर्चा करैक विधान रहल अछि। मकर संक्रान्ति उपरान्त हरेक रविवार विशेषतः मकर मेला दिन – नजदीक के शिवमठ पर झुंड-के-झुंड बाल-बच्चा सऽ लऽ के वृद्ध-वृद्धा तक शिव-नचारी आ भजन-कीर्तन – नाम सुमिरन करैत पहुँचैत छथि। ओहि मठ पर पहुँचि स्नान-ध्यान करैत शिवलिंग पूजन करैत छथि। तदोपरान्त गाम-गामके लोक आपसमें मिलान, वैवाहिक चर्चा, कुटुम्बके कुशल-क्षेम बुझनाइ, माय-बेटी भेंट, सासुर-नैहर आ अनेको कार्य एहि मठ-मिलान सऽ सम्भव होइत आयल छैक। आध्यात्मके संग-संग सांसारिक गृहस्थाश्रम-वर्णाश्रम सोच आदि लेल सेहो माघ महीना के मकर-मेला के महत्त्व अत्यन्त सराहनीय मानल गेल छैक। कतेको नव-जोड़ीके वैवाहिक सम्बन्ध लेल कन्या निरीक्षण सेहो एहि समय संभव होइत छैक। किछु नाम हमरा लोकनिक बचपन सऽ अत्यन्त जुड़ल रहल अछि – जेना ऐहराइन, सुथरिया, औंक्शी, विदेश्वर, कुशेश्वर, सिंहेश्वर, भैरवस्थान, उगना महादेव, आदि। डेग-डेगपर मिथिलामें शिव-मन्दिर आ मठ के उपलब्ध रहब एहि महत्त्वके वजन के परिलक्षित करैत अछि। मिथिलामें औझका चतुर्दशीके नरक निवारण चतुर्दशीके रूपमें मनायल जाइछ। दिन-भैर विभिन्न मठ-मेला पर तीर्थयात्रा-धर्मयात्रा कैल जैछ आ संध्याकाल वैर फल सँ पारण कैल जैछ। तदोपरान्त एकछाकी व्रतधारी भोजन सेहो करैत छथि। जगह-जगह भजनके संगत देखल जा सकैत अछि।
आजुक दिनके अन्यत्र सेहो महत्त्व उच्च अछि:
पुराण के अनुसार दिव्य ज्योर्तिलिंग (द्वादश ज्योतिर्लिंगके नाम: बैद्यनाथ, विश्वनाथ, रामेश्वर, नागेश्वर, श्रीसैलम, केदारनाथ, त्र्यंबकेश्वर, सोमनाथ, ओमकारेश्वर, महाकालेश्वर, भीमाशंकर आ घृष्णेश्वर) सभके प्राकट्य सेहो चतुर्दशी के राइत कहल गेल छैक। अतः आजुक एहि पुण्य तिथि पर संध्याकाल भगवान शिवके उपासनाक विशेष महत्व छैक आ एहि सांसारिक जीवन सँ जुड़ल तमाम सुख-शान्ति दियऽवाला मानल गेल अछि।
शास्त्र सभमें हर महीना के चतुर्दशी तिथि पर व्रत और शिव पूजा के विधि-विधान केर वर्णन भेटैछ। एहिमें पूजा उपरान्त जमीनपर शयन करैत समय विशेष शिव प्रार्थना के विधान सेहो वर्णन कैल गेल अछि, जाहिसँ शिव कृपा के संग हरेक सुखकेर प्राप्ति कहल गेल अछि।
आउ देखी, शिव चतुर्दशी दिन शिव पूजा विधि आ शिव प्रार्थना –
शिव चतुर्दशी व्रत एवं पूजाक शुभ फल हेतु त्रयोदशी दिन मात्र एक बार भोजन और चतुर्दशी के उपवास करी। आजुक दिन भोर आ सांझ भगवान् शंकर एवं भगवती पार्वती केँ पंचोपचार – गंध, अच्छत, बेलपात, धतुर, आ आकके फूल अर्पित करैत करी। यथाशक्ति शिव-पार्वतीजी संग सोना या चानीक बसहा बना के सेहो करी। शिव-स्तुति, मंत्र-जप आदि के बाद धूप आ दीप सँ शिवजीके आरती करी। तदोपरान्त सोन वा चानी के बसहा एवं जल-भरल कलशके दान कोनो सुपात्र-विद्वान् ब्राह्मण के करी। आजुक व्रत आ पूजा केर विशेष नियम अनुरूप भक्त-साधक-उपासक खान-पानके संग अपन बोली-वचन-व्यवहार-आचरण में अनिवार्य रूपसँ पवित्रता राखथि। रात्रिकाल सुतय जाय सँ पहिने निम्न मंत्र द्वारा शिवजीकेँ प्रार्थना करी:
शंकराय नमस्तुभ्यं नमस्ते करवीरक।
त्र्यम्बकाय नमस्तुभ्यं महेश्वरमत: परम्।।
नमस्तेस्तु महादेव स्थावणे च तत: परम्।
नम: पशुपते नाथ नमस्ते शम्भवे नम:।।
नमस्ते परमानन्द नम: सोमर्धधारिणे।
नमो भीमाय चोग्राय त्वामहं शरणं गत:।।
(साभार: भास्कर पत्रिका)
आउ, आब आजुक एहि विशेष अवसरपर एक अत्यन्त महत्त्वपूर्ण भजन जे प्रेमीजी (पंचगछिया, सहरसा) रचना केने छथि – जिनक रचना आजुक समयमें बैद्यनाथधामके तीर्थयात्री बड़ा रसमय ढंग सऽ गबैत चलैत छथि, तेकर रसास्वादन कराबी।
दर्शन दियऽ दीन-दानी, बिहुँसिके!
दर्शन दियऽ दीन-दानी! यौ दानी! – २
मिथिला सँ चलिके गंगाजल उठेलहुँ-२
अयलहुँ अहींके राजधानी, बिहुँसिके!
दर्शन दियऽ दीन-दानी! यौ दानी! – २
मनमें सेहन्ता अहींके निहारी – २
संगहि उमा-महारानी, बिहुँसिके!
दर्शन दियऽ दीन-दानी! यौ दानी! – २
हम नहि जायब अनकर दरबज्जा – २
किनको नञि कियो पहिचानी, बिहुँसिके!
दर्शन दियऽ दीन-दानी! यौ दानी! – २
हम छी बतहबा के चाकर बताहे – २
पूजो के विधि नहि जानी, बिहुँसिके!
दर्शन दियऽ दीन-दानी! यौ दानी! – २
अटले प्रतिज्ञा पर डटले रहब हम – २
चाहे जीवन भरि कानी, बिहुँसिके!
दर्शन दियऽ दीन दानी! यौ दानी! – २
सूतल छी धरती मनोरथ गगन में – २
‘प्रेमी’ के बुद्धि बचकानी, बिहुँसिके!
दर्शन दियऽ दीन दानी! यौ दानी!
धन्यवाद! सभ व्रतधारी-उपासक-भक्त-श्रवणकर्ता-पाठक-प्रशंसक एवं समस्त मानव समाजमें प्रवीण के तरफ सँ अभिवादन आ शुभकामना!
नमः पार्वती पतये हर हर महादेव!
हरिः हरः!


text: नई दिल्ली । केंद्रीय गृह राज्यमंत्री मुल्लापल्ली रामचन्द्रन भारत-नेपाल सीमा पर बिहार मे स्थित जोगबनी मे एकीकृत चौकी क आधारशिला रखलाह। जोगबनी एकीकृत सीमा चौकी बिहार मे दोसर आ अटारी (पंजाब) आ रक्सौल (बिहार) क बाद देश मे तेसर एकीकृत चौकी अछि, जतय आइ स निर्माण शुरू भ गेल। जोगबनी एकीकृत चौकी लगभग 190 एकड़ मे बनत आ अगस्त 2011 तक बनि जेबाक आशा अछि। आधारशिला रखबा काल बिहार क स्वास्थ्य मंत्री नन्द किशोर यादव सेहो मौजूद छलाह। एहि एकीकृत चौकी क प्रमुख विशेषता मे मडूलर डिजाइन, प्रत्येक प्रक्रिया क लेल निर्धारित लेन, सीमा स एबा-जेबा लेल अलग गेट, न्यूनतम यातायात संकुलता, रूट क जानकारी, मार्ग-निर्देश, प्रशासनिक आ सुविधा क्षेत्र शामिल अछि। एहि ठाम जे सुविधा प्राप्त रहत ओहिमे यात्रा क अंतर्गत पड़ाव क इमारत, मुद्रा विनिमय, इंटरनेट सुविधा, निरीक्षण स्थल, गोदामशीत भंडार, बैंक, स्कैनर, सीसीटीवीपी ए प्रणाली, पार्किंग, जलपान-भोजन दुकान आ अन्य जन सुविधा शामिल अछि। भारत-नेपाल सीमा पर दू टा आओर एकीकृत चौकी उत्तर प्रदेश मे रूपईडीहा आ सुनौली मे बनत।


text: खगड़िया । खगड़िया मे चारि अक्टूबर क बाद कखनो बीपी मंडल सेतु पर परिचालन आरंभ भ सकैत अछि। इ स्थिति गत 15 सितंबर स एक्सपेंशन गैप यथावत रहबा आ नदी क जलस्तर मे गिरावट एलाक स उत्पन्न भेल अछि। संकेत भेट रहल अछि जे सेतु पर पाया नंबर 14 स 19 तक ईट स डिवाइडर ठार कैल गेल अछि ताकि वन वे परिचालन भ सकै। एहि संबंध मे एनएच क कार्यपालक अभियंता गोपाल प्रसाद सिंह कहला जे एक्सपेंशन गैप क बढ़ोतरी नियंत्रण मे अछि आ नदी क जलस्तर मे सेहो कमी आएल अछि जाहि स वन वे परिचालन क उम्मीद जगल अछि। ओ कहला जे उच्चाधिकारी क निरीक्षण क बाद हुनकर द्वारा निर्देश भेटलाक उपरांत परिचालन आरंभ भ जाएत मुदा विभागीय सूत्र स भेटल जानकारी क अनुसार, 4-5 अक्टूबर कए एनएच क मुख्य अभियंता, पथ निर्माण विभाग क अभियंता प्रमुख समेत अन्य उच्चाधिकारी द्वारा सेतु क निरीक्षण कैल जाएत। तत्पश्चात परिचालन क अनुमति भेटत।


text:
वडामे संचालित योजनाके अनुगमन
पहुरा समाचारदाता
हसुलिया, १९ असार । कैलारी गाउँपालिकाके टमान वडामे संचालित योजनाके अनुगमन करल बा । गाउँपालिकास्तरिय अनुगमन समितिसे वडा नम्बर २ ओ ८ मे संचालित योजनाके अनुगमन करल हो । समितिके संयोजक एवम गाउँपालिकाके उपाध्यक्ष लक्ष्मी सत्गौवाके नेतृत्वमे हुइल अनुगमनमे समितिके सदस्यद्वय खडक बिक, रन्जिता चौधरी सहभागी रहिट । ओस्टेक करके, गाउँपालिकाके योजना शाखा प्रमुख सन्तोषकुमार चौधरी, सव–इन्जिनियर सुनिल चौधरी लगायतके सहभागिता रहल रहे । अनुगमन टोलीसे वडा नम्बर ८ स्थित दुधिया गाउँसे मोहनी बजारसमके सडक कालोपत्रे, श्रमशिल सहकारी संस्थाके भवन निर्माण योजना अनुगमन करले बा ।
ओस्टेक करके, उहे वडाके दुधियामे निर्माण करल आर्टिजन बोरिङ, गाउँपालिका ओ नवजीवन सेवा संघके सहकार्यमे २ ओ ८ मे निर्माण करल उच्च नल्काके अनुगमन करल बा ।
समितिसे वडा नम्बर २ स्थित कैलारी गाउँ शहीद गेटसे वडा कार्यालयसम निर्माणाधीन कालोपत्रे ओ महिमा एजी चर्चके भवन निर्माण कार्यके अनुगमन करल गाउँपालिकाके कर्मचारी रविन्द्रकुमार चौधरी जानकारी डेलै ।


text:
संस्मरण
– प्रवीण नारायण चौधरी
एक अत्यन्त प्रेरणास्पद मित्रक बेर-बेर प्रयोग सँ नकारात्मक उर्जाक संवाहक शब्द ‘लटाईधारी’ पर केन्द्रित ई प्रस्तुति एतय राखि रहल छी। आदिकाल मे निमि द्वारा कैल गेल महायज्ञ सँ जन्म लेलनि ‘मिथि’ आ हुनक राज्यक्षेत्रक नाम पड़ि गेल छल मिथिला। ओहि यज्ञ मे सेहो विध्वंस भेल छल। पूर्व आमंत्रित ‘होता वशिष्ठ’ अपन स्थान पर ‘होता गौतम’ केँ देखि कुपित भेल छलाह आ यज्ञ संकल्पित कर्ता ‘निमि’ केँ सुतली राइत मे मृत्यु-दान दैत नष्ट होयबाक शाप देने छलाह। निमि सेहो अपन सिद्धि सँ एना कूकाल मे हुनका मृत्यु-दान देबाक शाप सँ कुपित वशिष्ठ केँ सेहो मृत्यु-दान देने छलाह। बाद मे बीच-बचाव उपरान्त परमात्माक न्याय सँ ‘निमि’ तथा ‘वशिष्ठ’ दुनू केँ प्राण-दान देल गेल। निमि पुन: शरीर मे प्रवेश करबा सँ मना कय देलनि, कारण मृत्युक अनुभूति बड़ा गरू लागल छलन्हि, अत: ओ केवल मानवक निमेष मे वास करबाक वरदान लय यज्ञक अरणि सँ हुनक शरीर मथैत पुत्र उत्पत्तिक उपाय बतौने छलाह।
किछु तहिना एकटा यज्ञक संकल्प लेखक स्वयं सेहो केलनि। वर्तमान हेराइत-पछुआइत मिथिक-मिथिलाकेँ यथावत् अपन पहिचानक संग लयबद्ध रखबाक फलादेश लेल कलियुग मे मैथिल गण केर महाधिवेशन करबाक नियार कय एकटा यज्ञक अनुष्ठान् कैल गेल। एहि यज्ञ मे प्रयुक्त होता लोकनि सब हमर बहुत खास मित्र सब छथि आ सबहक मान बरोबरि अछि, संसारक कोनो तराजू पर कतहु तौल निकालब तऽ समदृष्टि-समत्व भाव केर समाधान समान तौल टा होयत। आउ, यज्ञ दिशि चली।
बात छैक विराटनगर मे आयोजित ‘अन्तर्राष्ट्रीय मैथिली कवि सम्मेलन-२०१५’ केर। जेना कि अपने लोकनि परिचित छी जे मात्र शब्दक नियार सँ परिवर्तनक गुंजाईश संभव नहि छैक, विकास लेल कार्ययोजना, कोष, केन्द्र, कार्यकर्ता आ सबसँ अधिक प्रमुखता सँ क्रियान्वयनक आवश्यकता पड़ैत छैक। चलू! जखन ई निर्णय लऽ लेलहुँ जे समस्त मिथिलाक्षेत्र, ओ चाहे नेपाल हो वा भारत वा विदेशक कोनो धरती जतय मैथिल बसि गेला अछि वा प्रवास पर रहितो अपना केँ मैथिल मानि मैथिली भाषा ओ साहित्य लेल सृजनशील छथि, तिनका सबकेँ एकठाम आनिकय एकटा महाधिवेशन करी। कतेको वर्ष सँ ई नियार टा छल। एकरा लेल सब ‘क’ पर कार्य क्रमश: अपन गति मे छल। एक उद्देश्य लेल कतेको साधनक जुटेनाय, सब कियो जनिते छी। करैत-करैत ओ दिन आबि गेल जे कार्यक्रम ११ अप्रैल २०१५ विराटनगर मे करब।
सितम्बर ९, २०१४ सँ प्रारंभ ‘मैथिली महायात्रा’ द्वारा लोक सबकेँ समेटैत, नामक सूची बनबैत आ सहयोगीवर्गक निर्माण करैत एहि महत्त्वपूर्ण लक्ष्य दिशि बढब सुस्पष्ट रणनीति छल। तथापि एकमात्र गंभीर विषय ‘कोष’ लेल ‘याचना’ वा ‘चन्दा’ नहि करबाक संकल्प बहुत चुनौतीपूर्ण छल। मैथिली वा मिथिला लेल किनको सँ किछु अर्थ माँगिकय कार्यक्रम करी ई हमर पूर्वजन्मक तपस्या सँ अर्जित प्रारब्धक अनुकूल नहि छल, नहि अछि आ नहिये कहियो एहि जन्म मे राखब। अत: स्वैच्छिक योगदान देनिहारक खोज मे मैथिली महायात्रा स्वस्फूर्त भूमिका निर्वाह करय लागल। अपन कठिन परिश्रम सँ अर्जित दु पाइ खर्च करैत आ ताहू सँ बेसी कठिनाईपूर्वक बचाओल गेल समय मे विभिन्न ठामक यात्रा करैत ‘पहिल पड़ाव’ आबि गेल। चौतरफा लोक सब आमंत्रित छलाह।
अपेक्षा सँ बहुत बेसी लोक एहि कार्यक्रम केर आतिथ्य स्वीकार कय विराटनगर पहुँचि सौभाग्यक अभिवृद्धि कएलनि। स्वागत मे हमरा लोकनि एकटा समूचा सदन केँ आरक्षित राखि, भोजन-भातक इन्तजाम अपनहि संरक्षण मे मैथिल पाक बनेनिहार आ प्रेम सँ भोजन करेनिहार केँ राखि यथाशक्ति नीकहि सँ कय सकलहुँ। हम आ हमर साढू रंजितजी सहित मैथिली सेवा समितिक उच्चाधिकारी लोकनिक समय-समय पर रेखदेख आदि सँ इन्तजाम दुरुस्ते कहल जाय। सब अतिथि लोकनि लेल कोठली वा हौल आदि मे समुचित ओछाइन-बिछाउनक संग आराम करबाक उचित व्यवस्था एक दिन पूर्वहि सँ कैल गेल छल। दिल्ली, कानपुर, दरभंगा, सहरसा, राजविराज, लहान, जनकपुर, काठमांडु, सउदी अरब, दुबई, पुर्णियां आ अररिया सहित अन्य-अन्य ठाम सँ अतिथि लोकनि आयल छलाह। पटना, भागलपुर, मधुबनी, दरभंगा, सहरसा आदि सँ रिसर्च स्कालर्स मैथिली साहित्यकार लोकनि सेहो दर्जनोंक संख्या मे आयल छलाह। महिला आ पुरुष सबहक सहभागिता भरपूर छल।
कार्यक्रम समय पूर्व निर्धारित वक्ता सँ बहुत रास बेसी वक्ता लोकनि केँ शिष्टाचारवश समावेश करब हम पहिल धर्म बुझैत आयल छी, ताहि हेतु स्थानीय विद्वत् समाज टा केँ आमंत्रित कएने रही आ समगर्दा आमंत्रण भोज-भातक सीमितताक कारणे नहि केने रही। तैयो मुख्य अतिथि सियाराम झा सरस केर संबोधन होयबा समय धरि करीब ७५ गोटाक संबोधन भऽ चुकल छल। महाधिवेशन मे विषयानुकूल वक्ताक संबोधन आ सेहो अलग-अलग विन्दु पर चर्चा सँ कार्यक्रमक लक्ष्य पूरा भेल छल, एना हम मानैत छी। मुदा कतेको लोक एहि मे तैयो छूटि गेलाह। कार्यक्रममे लगभग डेढ सय आगन्तुक, सब वक्ते, के माइनस आ के प्लस…. अफरातफरीक माहौल एतय होइत छैक। कहनिहार गलती नहि कहला जे ई तीन दिनका कार्यक्रम केँ एक्के दिन मे समेटबाक महान त्रुटि सँ एना भेल अछि। सही बात! महादेवहि पर छोड़ि जखन लोक कोनो काज करैत अछि तऽ वैह सम्हारबो करैत छथिन। हमर आइ धरिक अनुभव मे साक्षात् देवाधिदेव अपन त्रिशूल सहित पार्वतीक संग आनि मैथिली कार्यक्रमक दर्शन करैत छथि। कारण हुनका अपन प्रिय राम आ माता सीता सँ अतिशय प्रेम रहैत छन्हि। मैथिलीक कार्यक्रम माने सीताक गान – साक्षात् जानकी अपनहि ओहि दिन उपस्थित रहैत छथि आ धियाक संग जमायक वास नहि हो ई असंभव, तैं राम सेहो रहैत छथि। यैह परमानन्दक अनुभूति मे डूबल जेना-तेना कार्यक्रम भऽ जाइत अछि आ लोक सब हँसी-खुशी अपन-अपन घर दिशि लौटैत छथि।
आयोजक केर आतिथ्य स्वीकार कय सैकड़ोंक संख्या मे बाहर दूर-दूर सँ आयल अतिथि लोकनिक विदाईक बेर सेहो बड़ गंभीर होइत अछि। इच्छा रहैत छन्हि जे सब अतिथिकेँ हँसी-खुशी घर प्रस्थान करबाक लेल विदाई करी। किनको कनेकबो असहज नहि होइन्ह। एहि क्रम मे किछु अतिथिकेँ आपस मे संङ्गोर बनबैत जयबाक लेल सेहो आयोजक अनुरोध करैत छथि। कारण एक्कहि दिशा मे यदि जेबाक अछि आ किनको लंग साधन सुलभता सँ उपलब्ध अछि, ताहि क्रम मे साधन सहजता सँ जिनका लेल नहि छन्हि तिनका आपस मे जोड़ि देल जाइछ। एहि तरहें अलग-अलग दिशाक सब अतिथि लोकनि प्रस्थान करैत छथि। ताबत धरि आयोजनकर्ता भूखले-प्यासले केवल अपन अतिथिक मान-सम्मान मे समर्पित सब किछु सकुशलता सँ संपन्न करबाक लेल लागल रहैत छथि। कतहु-कतहु मानवीय भूल होयब सेहो स्वाभाविके होइत छैक। मुदा ताहि भूल केँ यदा-कदा बड पैघ त्रुटिक रूप बना फोंसरी सँ भोकन्नर करबाक आदति सेहो किछु महानुभाव मे भेटिये टा जाइत छैक। आन्तरिक भावना कतहु ई नहियो रहैत ओकरा सोझाँवला अलग रूप मे लऽ लैत छथिन आ तेकर बाद शुरु होइत अछि खिस्सा-गिला – शिकवा-शिकायत – बेवफाई और कि-कि!! ई सब मैथिल केर विशेष स्वभाव मानल जाइछ। कतबो पैघ यज्ञ कय लेब, अप्रतिष्ठाक कोनो न कोनो विन्दु कतहु न कतहु सँ बीच मे आबिये टा जायत। तथापि, शुद्ध हृदय सँ साक्षात् परमेश्वरक उपस्थिति मे संपन्न अनुष्ठान् सदैव सुखदायी होइत छैक, एहि मे कोनो दुइ मत नहि।
यज्ञक आयोजन मे किछु एहने त्रुटि सबहक कारण कतेको वशिष्ठरूपी महाऋषिगण तमशा गेला। किनको आँखि मे खूट्टी गड़ि गेलनि, तऽ किनको कान मे गूज्जी कुकुआय लागल। विदाईक क्षण धरि दरभंगाक महान् ऋषिगण सब बाकायदा फूचफूच्चीक हद्द पार करय लगला… कोना-कोना हुनका सबकेँ चाह-पान खुआ जनेउ-सुपारी-दछिना सहित विदाह कैल गेल। प्रो. उदय शंकर मिश्र समान होता पर्यन्त स्थिति केँ सम्हारय मे कामयाब नहि भऽ रहल छलाह, मुदा एतय तऽ भीतर-बाहर एक वला बात… महान् ऋषि लोकनि केँ कोनाहू प्रणाम-पाती करैत गन्तव्य तपोभूमि दरभंगा दिशि विदाह कैल गेल।
जाबत ओम्हुरका मैथिल ऋषिसमाज केँ विदाई कय रहल छलहुँ ताबत यज्ञक मूल होता रमेश रंजन भाइ आ आचार्य प्रेमर्षि सेहो अपन सारथि केँ रथ निकालबाक आदेश दय गन्तव्य जनकपुर, काष्ठमण्डप, मिथिमण्डल मधुबनी आदिक दिशा मे प्रस्थान कय गेला। हमर सिद्धि पूर्णरूप सँ रुसि रहल छलीह जे एक्के शरीर केँ कोम्हर-कोम्हर दौड़ाउ, बिन भेंटघाँट भेन्ने, पानो-सुपारी बिन लेने मूल होता लोकनि अपन गन्तव्यक दिशा मे रथ केँ पूर्व वेग सँ हाँकि देने छलाह। बाद मे दूरभाष पर सम्पर्क केला पर मूल-होता मुस्कुराइत ‘बाय-बाय एण्ड सी यू सून अगेन’ कहने छलाह। आत्मसंतोष भेल। मूल होता लोकनि हमर अग्रज-मार्गदर्शक आ हुनकहि सबहक प्रेरणा सँ यज्ञक अनुष्ठानो करैत छी, कएने रही। ताहि हेतु संतोष ई भेल जे बेसी तमसेता तऽ अपने मन्दिर केँ तोड़ि लेता, हम कि करब, बाबा संगे झारिखंड मे रहि लेब।
क्रान्तिवन सहरसा सँ आयल क्रान्तिवीर सबहक हम प्रशंसा कि करू – हमर काज हुनकर काज, हुनकर काज हमर काज! दरभंगिया गप्पी आ मधुबनियाक मेहिआयल महकारी चाइल, सहरसा सँ परिचय भेलाक बाद आ खासकय माया बाबुक मायावी रूप जनलाक बादे भेल। क्रान्तिभूमिक समस्त वीर लोकनि हमर इन्तजार केलनि। रथ आ सारथि सब कराम-कराम कय रहल छल, तथापि हुनका लोकनिक सहजभावक स्नेह हमरा समय देलक आ फेर सब कियो गला मिलिकय फेर भेटब, बेर-बेर भेटब कहि एक-दोसरक नयन मे नीर भरि विदाह भेलहुँ।
भोरे-भोर बतहबाक चाकर बताहे यानि महादेवक भक्त किसलय कृष्ण सरस्वती-पुत्र पवन नारायण ओ हुनक तानसेनी सेना केँ संग लैत ओहि दिन दरिभंगाक भंगियायल भूमि पर राखल गेल कोनो अन्य यज्ञ मे होता होयबाक कारणे विदाई लैत चलि गेल छलाह – एम्हर हम हस्तिनापुर आ कान्यकुब्ज केर अतिथिक संग-संग बंग-भूमि सँ अयला वरिष्ठ चर्वाक् उमा बाबु आ दरिभंगा कर्मस्थली मुदा मधुबनीक मधुबननिवासी वैद्य सुसेन अर्थात् ओम-प्रकाश… ओहो… तैयो नहि चिन्हबैन, वैद्य ओ पी महतो जी केर नाम सँ सब चिन्हैत छन्हि आ हमर परम मित्र मे सँ एक छथि, संगहि सउदीक सेख सुनील कुमार गुप्ता एवं दुबई केर दानवीर प्रभात राय भट्ट आदि एकटा बड़का सभागार मे भैर राति हँसी-ठिठोली करैत बितेनहिये रही… सुनीलजी आ प्रभातजी केँ विमान भोरे समय पर रहबाक कारणे ओहो सब निकैल गेलाह। धीरे-धीरे ओ सभा-भवन पूर्ण रूप सँ इन्द्रक सभा टूटबाक नजारा देखा रहल छल।
एम्हर अनिल भाइ, मिथिलांचल महासभा उत्तरप्रदेशक प्रवक्ता अपन चीर-परिचित धड़फड़िया अन्दाज मे कान्यकुब्ज वापसीक एकटा टिकस कैन्सिल कराय द्वारबंग सँ लौहपथगामिनीक द्रुतगति यानक टिकस मुजफ्फरपुर केर बोर्डिंग हिसाबे कटा लेने छलाह जेकर समय छलैक ३ बजेक आसपास दरिभंगा सँ… आदरणीय रवि बाबु, अमित बाबु सेहो संगे छलाह ओहि टिकस मे। रवि बाबु केँ इटली (इटहरी) मे बेटी-जमाय-नाति-नातिन सबकेँ भेंटघांटक कार्यक्रम आ नास्ता-चाय करैत पुन: द्रुतगति जमीनी यान यानि स्कोर्पियो सँ दरिभंगा धरि जेबाक छलन्हि। जर्मनी (जोगबनी) सँ बूक करायल एकटा स्कोर्पियो एक घंटा देरी कय देलक, ओ लगभग १० बजे आबि पहुँचल। हम सोचलहुँ जे वैद्य सुसेन महाराज, बंगराजा चर्वाक् तथा संग मे आयुष्मान् अभिमन्यु (विद्याभूषण राय डब्लू) जिनका सबकेँ द्वारबंग धरि जेबाक छलन्हि हुनका सबकेँ सेहो ओहि यान मे पठा दी। स्कोर्पियो मे सारथि छोड़ि लगभग ७-८ गोटा आराम सँ यात्रा कय सकैत छलाह। तखन तऽ होइत छय समस्या जे आगू के आ पाछू के बैसत…. औ जी! पहिने तऽ यानक समस्या, यान भेटल तऽ सीटक समस्या। एहि मे संयत संयम सँ बुझनिहार कतहु समायोजित होइत गन्तव्य पर पहुँचब केँ प्रधानता दैत छैक। लेकिन कतहु-कतहु समस्या बड़ विकराल भऽ जाइत छैक।
किछु यैह भेल एहि स्कोर्पियो मे सीट अरैन्जमेन्ट मे। जेना-तेना वैद्यराज आ अभिमन्यु पैछला सीट पर बैसिकय गन्तव्यक दिशा मे प्रस्थान कएलनि। बाट मे कतहु ई सब पान खेलनि। पान मे नेपाली कलश जर्दा जे सब ठाम चलैत छैक, वैह खेने हेता आ वैद्यराजकेँ चक्कर देमय लगलैन। उल्टी सेहो भेलनि। आब ओ सहयात्री सब सँ किछु समय माँगि रहल छला। कहला जे रुकू कने, मोन बेसी घूमि रहल अछि। सहयात्री सब केँ समय लागत तेहेन स्थिति देखि वैद्यजी केँ अन्य सवारी-साधन सँ बाद मे चलबाक नसीहत देल गेल से प्रकरण बाद मे बुझलहुँ। नसीहत फझीहतपूर्ण छल – ई प्रतिक्रिया वैद्यराज बाद मे चैटिंग-वार्ता द्वारा जानकारी करौलनि। मर्माहत भेलहुँ। आखिर कोना एहेन संभव अछि। जे व्यक्ति सब मैथिल लेल जी-जान एक केने रहैत छथि, ओ कतहु एना एक अभियानीक संग व्यवहार करता…. समाधान तकैत-तकैत एक्केटा बात न्यायोचित लागल अपना जे भऽ सकैत छैक हुनका सबकेँ कानपुर धरिक ट्रेन टिकट आ समय पर दरभंगा पहुँचबाक बाध्यता, सेहो बेटी-जमाय केँ भेंट केलाक बाद इटहरी होइत नेपाले-नेपालक रस्ता सँ जेबाक कारण किछु मजबूरी रहल हेतनि, ताहि पर सँ पैछला सीट पर मोन घूमनिहार केँ बैसेनाय… इत्यादि बातक कारण वैद्यजी आ अभिमन्युरूपी बालक केँ वापस सभा-भवन पर छोड़ि ओ सब आगाँ बढि गेल हेताह।
ताहि दिनक व्यवहार सँ कूपित वैद्यराज जखन अपन कठोर प्रतिक्रिया कतहु देलनि तऽ हम अपन स्वाभाविके काजक लोकक पक्ष लेबाक प्रवृत्ति सँ ओहि दुर्व्यवहार केँ बाध्यताक कारण स्पष्ट करैत ओकरा दुर्व्यवहार नहि मानि किनको परिस्थितिवश उपजल कमजोरी मानि बिसैर जेबाक अनुरोध केलियैन। मुदा वैद्यराज ताहि कारण सँ सन्तुष्ट नहि भऽ पेलाह आ हमर किछु अनुरोध केँ क्रोधवश जूताक ठोकर पर राखि अपन मनक बात सँ पीड़ित रहय लगलाह। क्रोध सँ पित्त खराब, पित्त खराब माने ज्वर-तपेदिक, साँसक रोग आदि सँ वैद्यराज पीड़ा मे चलि गेलाह। आब संसारक इलाज करनिहार अपन बीमारीक पहिचान नहि कए पेलाह आ कि आर किछु… मुदा बेर-बेर तेज बोखार सँ तपैत हुनका मुंह सँ एतबे निकलैन – “लटाईधारी!! लटाईधारी!! मिथिला पर लटाईधारीक राज… लटाईधारी दूर परदेश मे बैसि मिथिला मे गुड्डी उड़ा रहल अछि… मोन होइत छैक तऽ ताग ढील करैत अछि, मोन होइत छैक तऽ ताग समेटि लैत अछि। लटाईधारी केर कारण सँ मिथिला बीमार अछि। मिथिला केँ बोखार लागि गेलैक अछि। बोखारक दबाई हम निर्माण करब। एहि लेल हिमालय सँ बूटी-जड़ी आदि आनब।” हम अपना भैर पानिक पट्टी आदि सँ हुनका माथ सेदैत कहैत रहि गेलहुँ जे वैद्यराज! ई सब अहिना होइत छैक। अपना केँ एना आरो बीमार नहि बनाउ। सम्हरू! ई लटाईधारीक अपन जीवनशैली थिकन्हि। ओ एकटा पैघ कम्पनीक मैनेजर छथि। अपन समाज मे बहुत हिम्मत करैत मैथिली-मिथिला लेल जिवटता देखबैत छथि। अहाँ एना हुनका प्रति विचार मे शंका नहि पोसू। मुदा… आह! ओ बंगराजा चर्वाक् केँ अपन ओहि स्थितिक बेर-बेर स्मरण करबैत बोखार केँ १०६ डिग्री पर पहुँचा लेला। अन्त मे हमरा वर्दाश्त नहि भेल। हुनकर बोखार केँ एक्के बेर ९७ डिग्री पर अनबाक लेल ई संपूर्ण संस्मरणरूपी औषधि बनाबय पड़ि गेल अछि।
एहि औषधिक असैर हुनका पर शीघ्रे पड़तन्हि आ तुरन्त प्रभावी एन्टीबायोटिक्स जेकाँ हुनक बीमारीक समाधान सेहो निकालत जे ई संसार मे के कतेक आ केकरा सँ कोन बंधन मे अछि, के मैथिली आ मिथिला लेल कोन तरहक ऋण सँ बान्हल अछि, केकर स्वभाव सोझाँवलाक रुचि वा स्वाद मुताबिक कतेक रहबाक चाही आ केकर बोली वा वचन केँ कोन तराजू पर नापि कय दुर्व्यवहार मानल जाय एहि सब पर खूब मनन करता। नि:स्वार्थ भाव सँ जे अपन लगानी करैत अपन भाषा, संस्कृति आ आत्मसम्मान लेल काज करैत अछि ताहि मे सब किछु सीमित छैक। फूसिये बोखार सँ जड़बाक कोनो जरुरत नहि। अपन प्राणक रक्षा करू। अपन योगदानक व्यवस्था करू। भऽ सकय तऽ मित्रवत् रहू, नहि पार लागय तऽ बहिष्कार करू। सिम्पल! अस्तु!!
तऽ अन्त मे, लटाईधारी मिथिक स्थान मे कलियुग जँ पैदा कय सकैत अछि, तैयो मिथिलाक कल्याण हो। ओहि लटाईधारीक ताग मे अपना केँ बान्हल देखबाक कोनो जरुरति नहि छैक। मिथिला नेताविहीन छैक, कारण एतय ‘जन, जर, जमीन’ समस्त विवाद केँ चरम पर पहुँचा देने छैक एकमात्र विष ‘जातिवादिता’ सँ। यदि संभव हो, तऽ हम एहि सँ ऊपर उठी। बाकी ईश्वर जानैथ!!


text:
मणिभूषण राजू
पटना । केन्द्रीय मानव संसाधन विकास मंत्री प्रकाश जावड़ेकर शुक्रदिन कहलथि कि देश के 11 लाख सरकारी विद्यालय सबमें पढ़यवला बच्चा सबलेल लाइब्रेरी आ खेल के साधन उपलब्ध कराओल जायत। शुक्रदिन ओ सब राज्य के साथे विडिओ कन्फ्रेंसिंग के माध्यम सँ शिक्षाक उन्नयन के लेल विचार विमर्श कयलथि। बिहार के तरफ सँ वीसी में शिक्षा विभागक प्रधान सचिव आरके महाजन अपर सचिव मनोज कुमार आ जनशिक्षा निदेशक विनोदानंद झा शामिल भेलाह।
केन्द्रीय शिक्षा मंत्री श्री जावड़ेकर राज्य के कहलथि कि सर्व शिक्षा अभियान आब समग्र शिक्षा अभियान भय गेल अछि। ओ समग्र शिक्षा अभियान के प्राथमिकता के पाँच विन्दु पर राज्य सबके अहम निर्देश देलथि। कहलथि कि सब सरकारी स्कूल में आब लाइब्रेरी के व्यवस्था कयल जायत। एहि लेल छात्र संख्या के मुताबिक 5 सँ लय क 20 हजार टका देल जायत। स्कूल सबमें खेलकूद गतिविधि सबकें बढ़ावा देबयलेल जोर देल जायत। खेल सामग्री सबके खरीद के लेल सेहो केन्द्र के तरफ सँ स्कूल के 5 सँ 20 हजार तक देल जायत।
श्री जावडेकर कहलथि कि स्कूल सबके नियमित अपग्रेडेशन के काज चालू रहय के चाही। बिहार के प्रधान शिक्षा सचिव कहलथि कि एतय पछिला कतेक साल सँ नियमित अपग्रेडेशन चलि रहल अछि। संसाधन तथा शिक्षक के व्यवस्था सेहो कयल जा रहल अछि। केन्द्रीय मंत्री राज्य सबके निर्देश देलथि कि वे अपने राज्य शैक्षिक शोध एवं प्रशिक्षण संस्थान (एससीईआरटी) आ कस्तूरबा गाँधी विद्यालय सबकें मजबूत कयल जाए। कस्तूरबा गाँधी विद्यालय में 200 छात्रा के रहिकय पढ़य के समुचित व्यवस्था होबाक चाही। आ एससीईआरटी के माध्यम सँ शिक्षक सबकें उन्नयन आ प्रशिक्षण के कार्यक्रम नियमित चलय। एहि सँ शिक्षाक गुणवत्ता में सुधार होयत।
गाँधीजी के विचार के प्रसार में बिहार के काज शानदार
केन्द्रीय मंत्री महात्मा गाँधी के शताब्दी वर्ष पर गाँधी के विचार के प्रचार-प्रसार ल कए कयल गेल काजक प्रशंसा कयलथि। ओ कहलथि कि ‘एक था मोहन’ आ ‘बापू की पाति’ के डेढ़ करोड प्रति के वितरण शानदार काज अछि। गाँधी के विचार पर केन्द्रित क्विज के आयोजन के सलाह सेहो देलथि। एहि पर आरके महाजन कहलथि कि बिहार में 2000 प्रश्न के बैंक तैयार कयल गेल अछि आ क्विज प्रतियोगिता कराओल गेल अछि। जावड़ेकर जी सलाह देलथि कि गाँधीजी के विचारधारा के प्रचार लेल आन राज्य चाहथि तँ बिहार के सहयोग लय सकैत छथि।